Kisah Hidup Sabiha, Anak Perempuan Ataturk

Wanita muda ini bernama Sabiha Gökçen, beliau merupakan anak angkat kepada Mustafa Kemal Atatürk, presiden pertama Republik Turki merangkap pengasas negara Turki moden yang merdeka, namun latarbelakang sebenar wanita ini kekal menjadi misteri hingga ke akhir hayatnya.

Masyarakat Turki mengenali gadis cantik bermata biru ini melalui arus perdana seperti media hanya sebagai seorang anak perempuan yang dibela sebagai anak angkat kepada Atatürk, manakala terdapat juga teori yang mendakwa bahawa Sabiha adalah isterinya sebenarnya. Tetapi apa yang lebih misteri adalah asal usul sebenar Sabiha.

Menurut sumber Turki dan wawancara dengan Sabiha Gökçen sendiri, dia dilahirkan pada 22 Mac 1913 di Bursa. Sabiha dikatakan sebagai anak perempuan kandung kepada Mustafa Izzet Bey dan Hayriye Hanim dari etnik Bosniak.

Malangnya, ibu bapa gadis ini meninggal dunia terlalu awal, dan dia dibesarkan di sebuah rumah anak yatim di kota Basma, dimana pada tahun 1925 ia dikunjungi oleh Mustafa Kemal Atatürk.

Gadis bermata biru ini menarik perhatian pemerintah Turki tersebut. Setelah membaca maklumat biografi anak kecil itu, Atatürk memutuskan untuk mengambil Sabiha yang ketika itu berusia 12 tahun sebagai anak angkatnya, lalu memberinya nama keluarga Gökçen (Langit atau Gökis dalam bahasa Turki) tidak lama setelah undang-undang nama keluarga diperkenalkan pada tahun 1934.

Kemudian, Sabiha setia menggalas nama ‘keluarganya’ sesuai dengan bakatnya, dia ditakdirkan menemui kerjaya sebagai juruterbang. Dan di situlah semuanya bermula.

MINAT SEJAK REMAJA

Pada 5 Mei 1935, bersama dengan Atatürk, Sabiha menghadiri upacara perasmian Summer School “Türk Jackpot”. Pesawat pejuang dan para penerjun yang dijemput dari beberapa negara lain telah memukau Sabiha sehingga Atatürk menyoal sama ada dia ingin menjadi juruterbang, tanpa ragu-ragu dia terus menjawab: “Ya, sekarang!”

Oleh itu, dia dijadikan pelajar pertama mendaftar di sekolah yang baru dibuka itu bagi merealisasikan impian Atatürk yang mahu melihat dia terbang membelah langit.

Pada usianya 23 tahun, Sabiha Gökçen menjadi juruterbang wanita pertama untuk negara Republik Turki dan merupakan wanita pertama yang menjadi juruterbang pesawat temp*r pihak tentera.

Hrant Dink, seorang Armenia warganegara Turki dan tokoh jurnalis mer*ngkap ketua editor akhbar Agos adalah orang pertama yang berbicara mengenai keturunan Sabiha yang didakwa berasal dari Armenia. Ia bermula apabila seorang wanita dari Armenia mengunjungi pejabat editorial tabloid Agos. Wanita itu sedang mencari saudara-mara nya yang terpisah di Turki.

Wartawan Elena Solntseva, yang turut menulis mengenai aktiviti Dink berkaitan dengan pencarian saudara mara wanita Armenia yang hilang itu, berkata:

“Hripsime Sebildzhyan dari Armenia mencari ibu saudaranya, Khatun yang hilang di Empayar Uthmaniyyah semasa tercetusnya Per*ng Dunia Pertama, telah menulis kepada editorial bahawa ibunya yang bernama Tiruhi telah berusaha bertahun-tahun untuk mencari adiknya.”

Dan sebenarnya dia tidak perlu pun mencarinya kerana semua orang amat mengenali wanita itu di Turki. Berdasarkan kisah yang diceritakan Hripsime, ketika datuk dan nenek mereka terbun*h semasa pembantaian etnik Armenia, Tiruhi bersama kakaknya Khatun ditinggalkan di rumah anak yatim.

Akhirnya sekumpulan pegawai tentera pergi ke sana bersama-sama dengan pemimpin Turki, Mustafa Kemal Atatürk, dia kemudian menyukai gadis kecil itu dan membawanya pulang bersama lalu memberikannya nama Sabiha Gökçen.

Artikel “Rahsia Sabiha Gökçen” telah membuka tirai asal usulnya yang sebenarnya. Berikut adalah petikan baris ayat dari artikel Dink yang bertajuk ”Rahsia Sabiha Gökçen” :

“Kami menghabiskan banyak masa untuk membuktikan bahawa pahlawan negara Turki bernama Sabiha Gökçen itu sebenarnya adalah seorang Armenia. Sabiha adalah mangsa yang dianggap yang diselamatkan oleh keajaiban dari semua anak-anak Armenia yang kehilangan ibu bapa mereka semasa pembantaian, semenjak itu Atatürk membawanya ke Ankara dan memberinya nama baru” — Hrant Dink.

Maklumat mengenai hubungan kebangsaan anak perempuan Atatürk itu dipaparkan di muka depan akhbar nasional Hürriyet. Cerita sensasi ini dicetak semula pada hampir setiap edisi, dan telah sekian lama menjadi perhatian pihak-pihak media di Turki.

Isu ini pernah didakwa sebagai tindakan provokasi Armenia, tetapi masih terdapat bukti lain yang lebih ketara selain versi Hrant Dink. Seorang ahli bahasa, pengarang kamus penjelasan terbesar bahasa Turki – Pars Tugladzhi memberitahu bahawa Sabiha Gökçen tahu tentang ibu bapa kandungnya dan bahkan tahu banyak perkataan-perkataan dari bahasa Armenia.

“Sabiha yang fasih berbahasa Armenia walaupun sedikit merupakan bukti penting yang menjelaskan asal usulnya. Lebih-lebih lagi, tokoh penerbangan yang terkenal menderita apa yang disebut sebagai penyakit Yerevan “, kata guru sejarah sekolah Turki, Kemal Merakly, yang mengenali Sabiha Gökçen.

Sabiha Gökçen meninggal dunia pada 22 Mac 2001, beliau dianggap telah terselamat dari pembun*han beramai-ramai etnik Armenia, hanya untuk berbakti kepada “ayahnya” sehingga akhir hayatnya.

Lapangan terbang antarabangsa Istanbul dinamakan bersempena dengan nama Sabiha. Jika anda bertanya kepada orang Turki mengenai asal usul nama lapangan terbang Sabiha Gökçen, jangan terkejut jika mereka tiba-tiba naik marah kerana lapangan terbang itu dinamakan sempena nama seorang wanita Armenia.

Dia menamatkan pendidikannya di Üsküdar Girls College di Istanbul. Pada tahun 1935, disaat gelombang peper*ngan di udara sedang meningkat di langit Eropah, Persatuan Aeronautik Turki membuka sekolah penerbangan awam pertama di negara ini. Atatürk dijemput dalam upacara pembukaan dan menamakan sekolah itu Türkkusu (Burung Turki).

Atatürk mendaftarkan Sabiha Gökçen sebagai pelajar wanita yang pertama. Pendidikan terhadap anak perempuan merupakan salah satu gerakan revolusi di negara Islam walaupun pada era Uthmaniyyah kaum wanita telah menyerlah di dalam bidang pendidikan.

Setelah menjalani latihan peluncuran awal, Sabiha mengikuti latihan lanjut di negara Kesatuan Soviet bersama-sama tujuh pelajar lelaki Turki, kesemuanya adalah pelajar bidang penerbangan. Gökçen adalah juruterbang yang berbakat dan hanya memerlukan setahun untuk kembali ke Turki dengan ijazah instruktor peluncuran.

Pada tahun 1936, dia memasuki sekolah penerbangan tentera di Eskisehir. Gökçen menjalani latihan asas dan lanjutan selama lebih dari satu tahun. Sekali lagi dia berjaya dan menerima sayap juruterbangnya pada tahun 1937.

Melakukan penerbangan sejauh mungkin di dalam pesawat Breguet XIX buatan Perancis dan pesawat jenis biplanes Curtiss Hawk buatan Amerika, Gökçen menempa namanya dalam sejarah dunia sebagai juruterbang wanita yang menerbangkan pesawat sedia-temp*r yang pertama di dunia.

Pada tahun 1937, dia mengambil bahagian dalam manuver di Thrace, Turki dan di pantai Aegean, serta dalam operasi pertemp*ran di Anatolia Timur. Dalam Operasi Dersim, Rejimen Udara Pertama digerakkan ke Elazig sebagai sokongan udara jarak dekat untuk pasukan tentera darat Turki dalam memer*ngi pemberontakan yang diprovokasi oleh pihak asing.

Gökçen dan juruterbang lelaki lain terbang setiap hari mengikut shif. Prestasinya adalah yang paling tinggi dan terhebat samada sebagai juruterbang mahupun pemantau. Atas sumbangannya dalam operasi ini, dia dianugerahkan pingat “Jewelled Medal” yang pertama dari Persatuan Aeronautik Turki.

Pada tahun 1938, dia dijemput khas untuk melawat beberapa negara di Eropah tenggara. Pada 16 Jun pula dia memulakan jelajah Solo Friendship Tours selama 5 hari dengan menerbangkan pesawat pengebom Vultee-V. Dari Istanbul, dia terbang ke Athens dan Tessalonika di Greece, kemudian ke Sofia, Bulgaria.

Di perhentiannya yang seterusnya, di Belgrade, Ketua Staf Umum Yugoslavia menganugerahkan kepadanya pingat “White Eagle,” dekorasi ketenteraan yang tertinggi di negara itu. Perhentian terakhirnya adalah Bucharest, Romania.  Dalam jelajah ini, dia telah terbang hampir 2000 batu di pergunungan Balkan.

Seterusnya, Gökçen dilantik sebagai Ketua Pengajar di Sekolah Penerbangan Türkkusu, di mana 3 tahun sebelum dia memperoleh sayapnya. Pada tahun 1950, Gökçen melakukan dua perjalanan ke Amerika Syarikat, dan pada tahun 1990 dia dijemput ke India.

Dia bersara dari dunia penerbangan aktif pada tahun 1964, setelah menerbangkan pesawat dari Perancis, Britain, Jerman, Amerika Syarikat, dan Turki.

Fédéderation Aéronautique Internationale menganugerahkan Gökçen Pingat Emas mereka pada tahun 1991 sebagai penghargaan diatas pencapaiannya cemerlang dalam bidang penerbangan.

Gökçen juga melibatkan diri dalam banyak persatuan antarabangsa, antaranya, Ninety-Nines, sebuah organisasi utama penerbangan wanita Amerika sejak 1925.

Persatuan Aeronautika Turki pernah menerbitkan buku catatan Sabiha Gökçen, My Life Follow in Atatürk’s Footsteps, pada ulang tahun ke-100 kelahiran Mustafa Kemal Atatürk.

RUJUKAN:

Biography: https://www.goefoundation.com/eagles/biographies/g/216/G%C3%B6k%C3%A7en-Sabiha


Ingat Babi Saja Boleh Terbang, Ikan Pun Boleh

Kelibat ikan salmon yang melompat di muara sungai mungkin satu perkara biasa. Memang salmon mempunyai fitrah melompat, sebenarnya untuk menyingkirkan kutu pada badan (Learn, 2018).

Tetapi sehebat-hebat salmon, hebat lagi ikan exocoetidae. Bagi yang tidak tahu, exocotidae ialah sebuah keluarga bagi tujuh genus. Namanya membawa maksud “di luar katil”.

Mungkin kedengaran seperti suami yang isterinya merajuk. Ikan ini dinamakan sebegitu kerana fitrahnya yang suka berterbangan, diketahui sejak zaman Rom lagi.

Gaius Secundus ada menulis tentang ikan terbang dalam Natural History. Umumnya Secundus juga dikenali sebagai Pliny the Elder.

Ikan terbang mempunyai bentuk seperti curut. Sama seperti ikan lain, ia dilengkapkan dengan sirip sisi. Cuma bezanya, sirip ikan terbang amat panjang untuk membolehkannya terbang.

Tidak cukup dengan sirip bagaikan kepak, ikan terbang juga disempurnakan dengan ekor untuk berkemudi. Kedua-duanya – sirip dan ekor – mempunyai saiz yang sesuai untuk menerbangkan tubuh 15 hingga 50 sentimeter panjang.

Evolusi memainkan peranan dalam biologi ikan terbang. Sekitar 235 juta tahun dahulu, Laut Yangtze di China mempunyai suatu ikan bernama potanichtys xingyiensis.

Pada zaman itu, Laut Yangtze terletak di timur Lautan Paleotethys yang terletak di lokasi Lautan Hindi dan Asia Tenggara.

Potanichtys xingyiensis didapati mampu berterbang seperti exocotidae hari ini. Namun exocotidae sebenarnya bukan keturunan potanichtys xingyiensis. Tetapi kedua-dua ikan ini memperolehi kebolehan menarik ini atas sebab yang sama – lari daripada pem4ngs4 (Choi, 2012).

Hidup ikan terbang memang sukar. Banyak haiwan ingin makan mereka. Jadi mereka perlu berterbang untuk lari. Walaupun tidak boleh berkepak seperti sayap burung, sirip mereka masih bergantung pada angin untuk mengekalkan mereka di udara.

Jadi asasnya, ia tidak terbang – hanya meluncur. Andainya angin kuat, tinggilah luncurannya mungkin lapan meter daripada permukaan air.

Dan ia boleh mencecah 72 kilometer sejam, sekali gus meluncur sejauh 400 meter dalam 30 saat.

Matanya serba boleh melihat dalam dan luar air. Dan jika masuk semula dalam air, ikan terbang ini akan berenang laju bagi mendapatkan tujahan secukupnya untuk meluncur semula.

Seekor ikan dianggarkan mampu meluncur sebanyak 12 kali (Wild, 2020). Jadi bayangkanlah lima minit di udara, mesti boleh lari daripada pem4ngs4, bukan?

Salah.

Pepatah keluar mulut harimau, masuk mulut buaya mungkin tidak sesuai buat ikan terbang. Kerana mereka banyak keluar daripada mulut dolfin dan masuk dalam mulut burung.

Kebolehan meluncur tidak memberikan mereka sebarang kuasa untuk menentukan arah, berbeza dengan burung yang boleh mengalihkan posisi dan kelajuan untuk menangkap sesuatu di ruangan udara.

Jadi keluar saja daripada permukaan air, ikan terbang sebenarnya menjadi bufet. Burung yang suka makan ikan terbang ialah frigatebird (bahasa Indonesia: burung cikalang). Tanpa bulu pelepah kalis air, frigate selalu lapar. Jadi luncur saja ikan terbang, merekalah paling bahagia.

Kadang mereka mengikuti aktiviti laut, melihat bagaimana dolfin dan tuna kejar ikan terbang. Apabila air berkocak saja (ikan terbang meluncur), mereka mengambil alih.

Kocakan

Meskipun hebat, ikan terbang malangnya kurang bernasib baik. Barangkali dagingnya enak untuk ikan pem4ngs4 dan burung. Apakan daya, ikan terbang hanya memakan sumber lebih kecil. Tiba masa ia pula dimakan spesis lain.

RUJUKAN:

Choi, C.Q. (2012, Oktober 30). Flying fish evolved to escape prehistoric (ditapiskan). Live Science.

Learn, J.R. (2018, Julai 13). Why are these salmon jumping? ScienceMag.

Wild, S. (2020, Disember 13). Flying fish: real fish but not really flying. Live Science.


Mimpi Buruk Membantu Manusia Menghadapi Ketakutan

Walaupun kadangkala kita mendapat mimpi buruk dan menekankan, sebuah kajian baru mencadangkan mimpi tersebut dapat menjadi sebuah terapi kepada manusia. Mimpi tersebut menentukur (calibrate) otak manusia supaya kita dapat menghadapi ketakutan dengan lebih baik pada keesokan harinya.

Dengan melakukan pemetaan ke atas aktiviti otak ketika tidur, penemuan kajian tersebut membangunkan idea bahawa mimpi buruk membuatkan kita lebih bersedia untuk menghadapi perkara sebenar. Penyelidik mendapati mereka yang mempunyai lebih banyak mimpi buruk mempunyai sekatan ketakutan yang lebih kuat ketika sedar dari tidur.

Tidur manusia masih banyak misterinya. Tetapi daripada pengalaman peribadi, sesiapa sahaja akan dapat merasakan adanya hubungan antara tidur dan perasaan. Sukar untuk saintis simpulkan hubungan antara kedua-dua ini, namun idea berkenaan tidur dapat regulasi emosi manusia bukan sesuatu yang baru.

Sama seperti sewaktu kita sedar, manusia juga mengalami emosi ketika dalam mimpi. Hal ini dapat memberikan impak kepada perasaan kita apabila kita bangun daripada tidur. Dikatakan rapid eye movement (REM) dapat menstabilkan emosi dan memori negatif ketika tidur.

Terdapat bukti mencadangkan bahawa pusat emosi dalam otak kita seperti amygdala berada dalam keadaan aktif ketika tidur. Apabila kawasan ini berada dalam keadaan lemah, semakin kurang kekuatan emosi kita dalam mimpi.

Terdapat teori yang dipanggil teori simulasi ancaman yang menyatakan otak kita menghadapi ketakutan dengan melakukan latihan (rehearsing) peristiwa terancam yang berlaku dalam mimpi. Teori lain pula menyatakan tidur dapat menyelesaikan konflik emosi, seterusnya mengurangkan perasaan negatif pada keesokan harinya apabila kita sedar. Kedua-dua teori bersetuju bahawa, menghadapi ketakutan dalam mimpi dapat memberikan respon yang baik ketika sedar. Teori ini telah dibuktikan melalui eksperimen yang dilakukan oleh pasukan penyelidik yang diketuai oleh Lampros Perogamvros dari University of Geneva.

Walau bagaimanapun, mereka menyatakan hal ini tidak terpakai pada mimpi yang menakutkan (nightmare). Tidak seperti mimpi buruk (bad dreams) yang kadar ketakutannya sedarhana, mimpi yang menakutkan mempunyai kadar ketakutan yang membuatkan kita lebih tertekan yang kemudiannya mengganggu tidur kita serta memberikan impak negatif kepada emosi kita apabila kita bangun dari tidur.

RUJUKAN:


Kaum Naga Di Tanah Naga

TATKALA kita menyebut perkataan “naga” maka ramai antara kita akan mula memikirkan sosok-sosok fizikal seekor naga yang sering menghiasi cerita-cerita mistik dan lagenda seantero dunia. Ya, sesuai dengan tajuk artikel ini mungkin ramai mula mencongak benarkah ada sekelompok manusia yang menggelar dirinya sebagai Kaum Naga dan negara mereka dikenali sebagai Tanah Naga. Dunia kita ini cukup luas dan di dalamnya dihuni oleh pelbagai manusia yang mempunyai susurgalur mengkhusus dan kadangkala kebudayaan, bentuk fizikal juga hampir menyamai beberapa kaum yang ada di nusantara.

Orang Naga atau Kaum Naga merupakan sekelompok etnik yang menduduki bahagian timur laut India dan barat laut Myanmar. Kaum Naga mempunyai kepelbagaian etnik di dalamnya yang mana secara rasminya merangkumi 16 etnik dan antara yang terkenal sekali adalah etnik Angami, Ao, Chakhesang, Chang, Khiamniungan, Konyak, Lotha, Pochury, Phom, Poumai, Rengma, Sangtam, Sema, Memai, Yimchunger dan Zeliang.  Kesemua mereka berhimpun di negeri-negeri seperti Arunachal Pradesh, Assam, Nagaland di India. Manakala Kaum Naga seperti etnik Zeme, Liangmai, Mao, Nocte, Phom, Poumai Naga, Rongmei, Tangsa, Tutsa dan Wancho menjadikan Myanmar sebagai negara mereka bermastautin tetap.

Berdasarkan konsensus dunia menyatakan populasi Kaum Naga adalah sekitar tiga juta orang dengan hampir 70% daripada mereka mendiami Negara India. Dan apabila berkata mengenai bahasa pula kesemua Kaum Naga mempunyai kepelbagaian dialek mengikut lokasi kediaman mereka. Walau dihimpun sebagai satu kaum iaitu Kaum Naga dikatakan setiap etnik tidak mempunyai persamaan bahasa atau dialek yang dipertuturkan.  Persamaan mereka hanyalah dari segi bentuk fizikal, ritual, perayaan, sejarah dan juga kulinari tradisional.

Sehingga ke hari ini, para antropologis di dunia masih lagi belum mendapat jawapan yang tuntas di dalam menyatakan dari mana asal keturunan kaum yang unik ini sehingga membawa kepada keberadaan mereka di Tanah Naga. Berdasarkan kepada cerita legenda yang dipercayai oleh kaum Naga mempercayai bahawa mereka berasal dari Chindwin dan Lembah Irrawady sebelum mereka bermigrasi ke Tanah Naga. Dan ada juga sekelompok daripada mereka mempercayai bahawa mereka suatu waktu dahulu tinggal berdekatan dengan pulau atau laut dan kemudian ada sekelompok dari mereka merentas ke selatan lantas membentuk kaum pribumi-pribumi yang berada di sebelah nusantara.

Dan yang pasti di dalam mengkaji kewujudan Kaum Naga di Tanah Naga ini ada titik persamaan mereka dengan kaum pribumi di Borneo apabila di dalam sastera rakyat mereka turut berkongsi tentang teori banjir besar iaitu tatkala pentas Sunda tenggelam serta seekor penyu gergasi yang menyelamatkan mereka sewaktu survival kaum mengharungi bah besar beribu-ribu tahun yang lalu. Sastera rakyat ini turut menjadi antara yang mengwarnai cerita-ceriti kaum pribumi di Borneo seperti Iban, Penan, Lun Bawang, Kelabit, Kayan, Kenyah serta banyak lagi.

Jika Pulau Borneo, pulau ketiga terbesar di dunia digelar oleh pengembara barat sebagai “The Land of Headhunters” begitulah juga untuk Tanah Naga kerana kaum Naga turut mempunyai budaya yang sama iaitu memburu kepala manusia. Pribumi di Borneo seperti Iban misalnya terkenal dengan budaya masa lalu mereka iaitu mengayau untuk pembuktian kejantanan serta perluasan wilayah maka begitulah juga Kaum Naga. Suatu waktu dahulu yang berjantina lelaki tidak akan dianggap sebagai lelaki dewasa dan dibenarkan berkahwin sekiranya tidak pernah memotong kepala musuh. Kepala manusia itu merupakan satu trofi kemenangan dan akan menjadi pengangkat maruah keluarga lantas dipamerkan di murong-murong (rumah tradisional) buat tontonan umum.

Di samping itu, berbicara dari segi tatu pula cukup menarik kerana dikatakan Kaum Naga turut mempunyai penceritaan pada tatu-tatu yang berselerakan di badan dan muka mereka. Dan tatu-tatu tradisional pada kaum Naga turut mempunyai perbezaan untuk yang lelaki dan wanita.  Ianya bersamaan dengan makna tatu-tatu tradisional yang dilakar pada anggota badan Dayak di Borneo. Bagi kaum Iban terkenal dengan tatu “bungai terung” yang merupakan tanda satu perjalanan penghidupan seorang lelaki dayak dan begitulah juga untuk kaum Naga walaupun rekabentuk tatu mereka tidak sama. Selain itu, para pahlawan Kaum Naga turut mempunyai beberapa tatu-tatu yang menunjukkan pencapaian mereka di dalam perang-perang sama seperti pahlawan dayak di Borneo.  Dan tatu-tatu ini tidak sewenang-wenangnya dilakar di badan dan muka tanpa ada firasat mahupun didatangi mimpi-mimpi di kalangan orang tua-tua mereka.

Burung enggang atau burung kenyalang sudah tentu sinonim dengan Borneo kerana ianya dianggap burung suci bagi etnik Dayak di Borneo.  Bulu burung kenyalang sudah sebati antara penghias busana tradisional mereka. Untuk kaum Naga, burung enggang juga sebenarnya burung suci bagi mereka. Busana tradisional mereka sentiasa ada secebis bulu enggang di dalamnya. Malah jika di Borneo mempunyai perayaan-perayaan yang mengkhusus iaitu Gawai Kenyalang maka begitulah juga Kaum Naga yang mana perayaan mereka dikenali sebagai Perayaan Kenyalang (Hornbill Festival) yang diraikan dari tanggal 1 hingga 10 Disember saban tahun.  Kaum Naga seantero Tanah Naga akan berkumpul di Kohima iaitu satu bandar pergunungan yang dikenali sebagai bandar suci Kaum Naga.  Di sinilah mereka akan mengangkat semula ritual-ritual nenek moyang mereka, tarian-tarian tradisional dan sebagainya sehingga mampu menjadikan Perayaan Kenyalang itu menjadi destinasi pelancongan di India ketika ianya berlangsung.

Di kalangan kaum Dayak di Borneo terkenal dengan rumah panjang atau lamin-lamin yang menjadi tempat kediaman. Bukan sedikit yang mendiami satu rumah panjang kerana ada sesetengahnya mampu mempunyai 100 pintu yang memuatkan 100 keluarga di dalamnya. Di kalangan Kaum Naga pula turut mempunyai rumah-rumah tradisional cuma ianya hanya dihuni oleh satu keluarga yang sama. Dan perbezaannya setiap anak lelaki dan anak perempuan yang sudah berstatus bujang tidak akan dibenarkan tinggal di rumah keluarga sebaliknya akan dipisahkan untuk mendiami rumah-rumah yang seakan berbentuk asrama. Di asrama inilah lelaki dan wanita bujang akan diajar untuk hidup mandiri sehinggalah mereka bertemu jodoh dan kemudian kembali ke rumah keluarga atau murong bersama pasangan masing-masing.

Dahulu nenek moyang Kaum Naga adalah antara mereka yang mempercayai kekuasaan alam dan banyak ritual-ritual yang mereka lestarikan sebagai pengantara antara manusia dan alam. Dan sejak kedatangan misionari ke tanah Naga pada kurun ke-18 Masihi, ramai antara mereka adalah penganut agama Kristian dengan tidak pernah melupakan ritual-ritual adat nenek moyang dahulukala. Ini juga masih lagi mempunyai persamaan dengan kaum Dayak di Borneo yang walaupun sudah beragama Kristian tetap masih mempertahankan ritual-ritual adat yang tidak bercanggah dengan agama yang mereka anuti sekarang.

Kaum Naga mungkin minoriti di negara India mahupun Myammar tetapi kepahlawanan mereka di dalam berperang untuk keamanan dunia sejagat sudah dijana sejak Perang Dunia Pertama lagi. British misalnya bersandarkan kepada kudrat mereka suatu waktu dahulu dan begitu juga sewaktu Perang Dunia Kedua berlangsung.  Takut-takut berani tiada di dalam diari penghidupan mereka kerana pahlawan pemburu kepala bukanlah mereka yang sembrono sahaja.

Sejak di tahun 1950-an, Kaum Naga masih lagi berjuang untuk kemerdekaan Tanah Naga di India.  Kerajaan India berusaha keras untuk membasmi suara-suara mereka sehingga pernah mengistiharkan darurat di Tanah Naga bagi membendung suara minoriti ini. Sekarang di zaman dunia maya dan media sosial, ramai golongan muda Kaum Naga masih lagi berjuang dengan menggunakan pengaruh dunia maya untuk melestarikan kehendak mereka. Biar seribu tahun lagi, Kaum Naga akan terus menuntut kemerdekaan daripada Negara India.

Serupa tetapi tidak sama.

-HB-

#KamekSayangSarawakBah!

Rujukan:


Kenapa Tangan T-Rex Pendek?

Setiap kali menonton filem bertemakan dinosaur seperti Jurassic Park atau Jurassic World, antara dinosaur yang menonjol ialah Tyrannosaurus rex atau T-rex. Dengan gaya haiwan pemangsanya, siapa tak cukup tanah lari kalau terserempak dengan dinosaur maging itu. Tetapi kenapa ia mempunyai tangan yang pendek?

Satu kajian yang diterbitkan dalam jurnal Acta Palaeontologia Polonica menyatakan ia berkemungkinan mengelak ia digigit oleh T-rex lain semasa memburu haiwan mangsa secara berkumpulan. T-rex muda sudah pasti perlu menunggu T-rex lain yang lebih dewasa makan dahulu sebelum disertai oleh mereka.

Perilaku haiwan maging ini persis biawak komodo di Indonesia. Biawak komodo yang lebih besar dan dewasa akan mengerumuni bangkai terlebih dahulu dan meninggalkan saki-baki bangkai kepada biawak komodo yang lebih kecil.

Sebelum ini, komuniti saintifik menyangka T-rex ialah haiwan pemangsa yang suka memburu secara berkumpulan. Tetapi berdasarkan penemuan kubur besar dinosaur di Utah dan Montana, Amerika Syarikat dan Alberta, Kanada, ini menunjukkan T-rex memburu secara berkumpulan.

Bagi meletakkan ini dalam perspektif, T-rex yang berukuran 13 meter panjang hanya mempunyai tangan berukuran 1 meter panjang. Ini bersamaan dengan manusia yang mempunyai ketinggian 1.8 meter dengan lengan berukuran 12 cm panjang.

Profesor Emeritus Kevin Padian dari UC Berkeley percaya tatkala T-rex lain menikmati haiwan buruan mereka, pasti ada cuba menghampiri dan makan bersama. Justeru, T-rex yang kurang senang dengan gangguan ini akan menggigit tangan T-rex lain yang mengacau.

Ia merupakan satu amaran kepada T-rex lain untuk tidak melakukan perkara sama. Gigitan sebegini boleh saja menyebabkan kehilangan darah yang banyak, kejutan pada badan dan kematian kepada T-rex yang digigit. Justeru, dengan saiz tangan pendek pada setiap generasi, ia mengurangkan risiko T-rex digigit oleh spesies sama dengannya.

Pendahulu kumpulan dinosaur persis T-rex dikatakan mempunyai tangan yang panjang menurut komuniti saintifik. Tetapi saiz tangan yang berkurangan menunjukkan perubahan tersebut didorong oleh faktor mobiliti dan pergerakan sendi.

Perubahan saiz tangan bukan saja memberi kesan kepada T-rex yang menetap di Amerika Utara sekitar 145 juta hingga 66 juta tahun lalu. Bahkan, ia turut memberi kesan kepada spesies abelisauridae lain yang wujud di Afrika dan Amerika Selatan sekitar pertengahan Zaman Cretaceous.

Spesies carcharodontosauridae yang wujud di Asia dan Eropah pada awal dan pertengahan Zaman Cretaceous juga akan terkesan dengan perubahan saiz tangan ini. Ini kerana sesetengah dinosaur spesies ini mempunyai saiz badan sama atau jauh lebih besar daripada T-rex seperti Carcharodontosaurus dan Tyrannotitan.

Walaupun mengakui hipotesis ini sukar dibuktikan, satu cara yang boleh dilakukan ialah memeriksa kesan gigitan pada tangan fosil-fosil T-rex yang dipamerkan di seluruh dunia. Sekiranya tiada kesan gigitan pada fosil tangan berbanding pada tengkorak atau mana-mana bahagian lain, ini menunjukkan pengurangan saiz tangan T-rex sememangnya berhasil.

Kalau anda berminat dengan haiwan-haiwan spesis pra-sejarah seperti ini, kami nak cadangkan buku terbaru kami, TERHEMPASNYA PESAWAT MH747, mengisahkan survivor para penumpang pesawat yang terpaksa berhadapan dengan haiwan pra-sejarah seperti T-Rex untuk kekal hidup. Beli di: http://bit.ly/TerhempasnyaShopee

RUJUKAN

Sankaran, V. (2022, 2 April). T rex’s short arms may have lowered bite risk when they hunted and fed in packs, scientists suspect. The Independent.


Kamala Harris – Running Mate Pemiihan Presiden Untuk Biden

Ada orang buat lawak kata Russia buat vaksin pun lagi cepat dari Joe Biden (calon Parti Democrat bagi pemilihan presiden US 2020) memilih calon naib presiden.

Dan beberapa jam yang lepas berita tu, Biden pun menamakan Senator Kamala Harris sebagai running mate dia.

Selalunya yang bertanding dalam pemilihan presiden US ni samada governor atau senator. Bill Clinton & George W. Bush governor. Obama, Hillary Clinton & Biden bekas senator.

Senator US tak macam senator Malaysia, diorang dipilih menerusi PRU & ada kuasa muktamad meluluskan RUU.

Kamala Harris mula-mula pun bertanding nak jadi calon presiden, tapi disebabkan sambutan suam-suam kuku maka dia berundur diri sebelum primary parti Democrat bermula awal tahun ni (primary ni pemilihan awal untuk menentukan calon presiden mewakili parti).

Dulu tahun 2008 pun sama gak, Biden nak bertanding jadi calon presiden tapi dalam primary pertama (di Iowa) dapat 0.9% undi saja (Obama dapat 38%, Hillary dapat 29%), so dia pun berundur diri, kemudian baru Obama offer dia jadi calon naib presiden.

Naib presiden ni nak kata penting tak ada lah penting sangat, kata tak penting penting juga sebab dia orang pertama dalam line of succession kepada presiden. Kalau apa-apa terjadi kat presiden, naib presiden akan angkat sumpah sebagai presiden.

Dalam sejarah US ada 9 naib presiden naik jadi presiden selepas presiden tetiba meninggal atau meletak jawatan: Tyler (1841), Fillmore (1850), Andrew Johnson (1865), Arthur (1881), Theodore Roosevelt (1901), Coolidge (1923), Truman (1945), Lyndon Johnson (1963) & Ford (1974).

Sebab itu naib presiden selalunya orang yang nampak boring dan unthreatening, termasuk Biden sendiri yang merupakan naib kepada Obama. Kalau pilih yang ambitious bahaya nanti tikam belakang. Ada teori kata dalang John F. Kennedy dibvnuh naibnya Johnson.

Dan naib presiden kadang pun dipilih untuk mengimbangi kekurangan calon presiden. Masa Obama bertanding orang pertikai dia muda sangat, so dia pilih Biden yang dah jadi senator waktu Obama belum akil baligh lagi. Trump yang jenis gila2 pilih Mike Pence yang skema tahap gaban.

Pemilihan Harris tak adalah menarik sangat, malah boleh dikatakan pilihan “safe” & boring. Biden & Harris adalah “moderate Democrat”. Tapi keputusan 2016 & mid-term election 2018 menunjukkan “moderate” dah kurang appeal berbanding radikal atau “progressive” ekonomi.

Yang progressive ni macam Bernie Sanders dan Elizabeth Warren. Tapi Biden tak boleh ambil diorang berdua ni. Sanders tu tua sangat, umur dah 78. Bukan orang US tak boleh terima orang tua, in fact penyokong Sanders majoritinya orang muda.

Cuma takkan nak letak 2 orang tua kat dua jawatan tertinggi negara. Kalau Biden dah umur 77 kena balance dengan seorang bawah 60 at least. Harris umur 55 OK lah.

Plus kalau ambil Sanders nanti penyokong Democrat yang “woke” akan bising “tak ada wanita kah?” Kalau ambil Elizabeth Warren pun bising “tak ada wanita bukan White kah?”

Maka tinggal Harris yang merupakan seorang wanita berketurunan Afrika (mix Tamil) dari Jamaica je pilihan yang “political correct”. Women, “Colored”, immigrant. 3-in-1. Puas hati golongan woke sekalian.

Tapi golongan woke ni walaupun suara diorang dominate media mainstream & medsos, kempen BLM bagai, suara diorang tak semestinya diterjemahkan ke dalam hasil PRU. Nak menang memang kena fokus isu ekonomi. Clinton & Obama menang sebab ekonomi. Even Trump pun menang sebab ekonomi.

So far tak nampak Biden-Harris boleh menawarkan “new deal” ekonomi. Seperti Harris, Biden pun suam2 kuku pada awal kempennya. Momentum Sanders memaksa calon2 moderate berundur memberi laluan kpd Biden untuk memastikan undi moderate tak pecah. Baru Biden dapat mengatasi Sanders.

Jadi walaupun media pro-Democrat seperti New York Times, Washington Post dan CNN duk melambung puji Harris, gandingan Biden-Harris ni sebenarnya kurang “oomph” dari permulaan. Samada boleh kalahkan Trump, masih menjadi persoalan.


Solusi Ke Atas Deflasi Pada Pandangan Keynesian

Ekonomi bergerak dalam kitaran (cycle). Ada “good times”, mesti ada “bad times”. Selepas setiap kemakmuran, pasti akan ada kemelesetan.

Begitu juga dengan kitaran inflasi-deflasi. Benda-benda macam ini kita tak dapat elak. Apa yang kita boleh buat ialah meminimakan kesannnya.

Fenomena kitaran ekonomi menunjukkan seolah-olah ada hukum-hukum tertentu (hukum ni macam “law of physics” lah) yang menentukan pasang surut ekonomi. Jadi ahli-ahli ekonomi semua cuba untuk “decode” hukum tersebut.

Ada yang melihat ekonomi naik turun disebabkan perubahan dalam “money supply” (Monetarist), ada yang melihat ia disebabkan oleh lebihan kredit (Austrian School), ada yang kata “over-production” dan “under-consumption” (Marxist dan sosialis). Ada yang kata sebab perubahan sunspot (Jevons). Macam-macam.

Ekonomi arus perdana (mainstream economics) yang kita duk belajar di sekolah dan universiti ditulis oleh ahli ekonomi Keynesian. Keynesian ni ada teori tersendiri tentang kitaran ekonomi.

Keynesian ni yang mencipta konsep-konsep keluaran dalam negara kasar (GDP), permintaan agregat (aggregate demand), penawaran agregat (aggregate supply). Keynesian guna konsep-konsep ini untuk menilai ekonomi di peringkat makro, tu yang datangnya istilah “makro-ekonomi”.

Dengan membayangkan ekonomi secara makro, baru kerajaan boleh bertindak. Tengok mana ada lompong yang perlu ditutup. Antara petunjuk-petunjuk ini ialah indeks harga pengguna (CPI) dan indeks harga pengeluar (PPI) yang digunakan untuk mengukur peringkat harga umum (general price level).

Nak ukur harga umum ni buat apa? Sebab harga ini menunjukkan permintaan (demand) dan penawaran (supply) di pasaran barangan. Kalau harga tinggi, maksudnya permintaan tinggi. Kalau harga rendah, maksudnya permintaan rendah.

Waktu di mana harga barang asyik naik naik tak berhenti ni kita panggil inflasi (inflation). Waktu ini orang kuat berbelanja, jadi demand tu duk push harga naik. Kalau harga barangan tinggi maka bisnes pun semangat sikit nak melabur dan expand operasi sebab boleh untung. Waktu inflasi ni lah waktu ekonomi tengah hangat.

Tapi hangat macam mana pun ada hadnya. Akan sampai satu tahap di mana pertumbuhan ekonomi dah tak leh go, maka mulalah pembeli akan kurangkan membeli, pengeluar kurangkan menghasilkan keluaran. Jadi ekonomi mula slowdown. Ini kita panggil disinflasi (dis-inflation).

Selepas disinflasi akan berlaku deflasi (deflation), di mana pertumbuhan harga umum adalah negatif.

Apabila orang dah slowdown beli barang, untung pengeluar kurang. Apabila kurang, dia kena kecilkan saiz bisnes yang dia duk besarkan semasa fasa inflasi. Jadi dia kena buang pekerja. Pekerja yang kena buang tak ada pendapatan, maka lagilah kena kurangkan berbelanja.

“Vicious cycle” tu akan menyebabkan output ekonomi jatuh, maka GDP turun. Apabila GDP mencatat pertumbuhan negatif, maka ekonomi memasuki fasa kemelesetan.

Kitaran ekonomi ini macam musim juga. Inflasi ni musim panas, bunga mekar. Disinflasi ni macam musim luruh, daun mula gugur. Deflasi dah macam musim sejuk, “brace yourself, Winter is coming”. Reflasi ialah musim bunga di mana ekonomi mula memulih.

Jadi inilah hubungan antara peringkat harga umum dan hasil ekonomi. Deflasi tak sama dengan kemelesetan (recession) atau kegawatan (stagnation). Tapi kemelesetan dan kegawatan akan berlaku kalau deflasi tidak diuruskan dengan betul.

Kalau ikut Keynesian, cara yang betul untuk mengurus deflasi ialah menaikkan semula peringkat harga. Dengan kata lain, “reflate” balik harga barangan itu. Kau tak boleh tunggu ekonomi itu reflate sendiri. Itu hanya akan buat ekonomi makin menguncup dan jadi kegawatan yang kronik.

Waktu deflasi ni orang dah hilang semangat, takut mengambil risiko, takut keluar duit. Jadi kena ada pihak ketiga iaitu kerajaan untuk menaikkan semula “demand” untuk berbelanja. Kalau guna istilah teknikal Keynesian, kena kembalikan ekonomi ke paras “permintaan berkesan” (effective demand).

Kerajaan boleh menggalakkan orang berbelanja dan melabur, samada kurangkan cukai, atau terus bagi duit dan insentif. Atau lagi badass, kerajaan sendiri yang melabur dan mengeluar. Dasar-dasar ini kita panggil dasar perangsangan ekonomi (stimulatory economic policies). Dasar-dasar ini akan kembalikan keyakinan pengguna (consumer confidence) dan keyakinan bisnes (business confidence).

Waktu-waktu deflasi ni kerajaan tak boleh nak berjimat (Keynesian kata, bukan aku kata). Tak boleh berkira dengan defisit kerajaan, sebab defisit kerajaan = surplus sektor swasta. Kalau kerajaan nak surplus atau balanced, maka pengguna dan pengeluar duk dalam kemelesetan je lah (pasal ni aku pernah cerita, kalau rajin pergi scroll balik tulisan lama, tak pun aku cerita lain kalilah).

Tapi itu pandangan Keynesian lah. Kalau ikut Austrian School dan Monetarist, dia orang lagi syok kalau berlaku deflasi dan kemelesetan. Bagi mereka itu ialah waktu bagi pasaran untuk menyingkirkan bisnes yang tak perform, dan dengan itu ekonomi kembali jadi cekap. Ekonomi akan pulih, harga akan reflate, apabila pasaran dah bersih daripada syarikat-syarikat yang tak cekap ini.

Dengan kata lain, Austrian School dan Monetarist ini pro pasaran bebas (free marketeer). Orang pasaran bebas ni ada sedikit kecenderungan kepada “survival of the fittest”. Kau tak dapat kerja? Sebab kau tak “marketable”. Kau kena pecat? Sebab kau tak berdaya saing. Bisnes kau lingkup? Competition bro.

Kalau bagi free marketeer ni pegang ekonomi, mampuih lah kita.

Jadi, adakah Malaysia sekarang berada dalam deflasi? Kalau ya, apa yang kita patut buat?

Kalau bukan? Kenapa? Adakah deflasi kali ni berlaku kerana penurunan permintaan?


Konfucius, Choson Dan Kesultanan Melayu Melaka

Bangsa Timur Jauh menjadi bangsa yang utuh jatidiri dan membangun kerana asas sistem sosial Konfusianisme yang berasal dari zaman Dinasti Zhou. Sedarkah kita bahawa Islam dan Konfusianisme mampu menjadi jambatan antara Kebudayaan Melayu dengan masyarakat Han tempatan mahupun dari luar negeri.

Ajaib bila diperhatikan prinsip utama Konfusianisme dan Neo-Konfusianisme mirip dengan Islam cuma ia tidak menonjol pada praktikal dan kerangka masyarakat Islam sebab itu antara kedua-dua masyarakat ini sering dilihat ‘bagai air dengan minyak’ sedangkan selama ini keduanya tidak sedar mereka ini sentiasa bersaudara ‘bagai aur dengan tebing.

Kelemahan impresi dan wibawa sosial masyarakat Melayu dewasa ini yang tidak dibina atas kerangka budaya dan ideologi kemasyarakatan yang jelas dan sistematik menyebabkan masyarakat Melayu tidak mampu bersatu dan bangun pada satu jatidiri yang menarik dan kukuh, layak untuk dihormati masyarakat Tionghua tidak seperti permastautin mereka di Thailand, Vietnam dan Indonesia. Sikap dingin dan keengganan mereka itu jika dilihat dari perspektif muhasabah diri Melayu memang ada kebenarannya dengan kelemahan serba-serbi sistem sosial Melayu.

Pada saya polarisasi identiti ini tidak semestinya dikisahkan dengan gaya satu jenis bahasa. Jika bahasa outgroup itu memusnahkan maka mengapa kita masih gemar berkata-kata mengenainya? Mengapa kita tidak berusaha mengislah permasalahan ini dengan bahasa yang boleh dikira rumit tetapi lebih bijaksana dan berhikmah? Jika identiti kedua-dua masyarakat ini jika ditelusuri boleh dikaitkan dengan asal-usul antropologi, sejarah dan falsafah yang sama maka mengapa bahasa perpecahan itu lebih digemari ramai? Jika kita percaya bahawa setiap komuniti memiliki ego maka apakah orang Melayu dengan kelemahan mereka masih mampu mendabik dada untuk berlagak usaha mempelajari sesuatu daripada masyarakat lain, begitupun ego masyarakat Tionghua juga perlu dikawal kerana ada aspek yang mereka kurang responsif seperti dalam realiti asimilasi dan integrasi dengan latar pribumi negeri yang dikunjungi

Masalah pada identiti orang Melayu bermula dengan runtuhnya identiti Srivijaya-isme dan sistem patriarki yang diwakili kesultanan-kesultanan Melayu dengan penerapan model modernisme yang gradual menghapuskan jatidiri Melayu, satu proses yang bermula seawal tahun 1786 pada tahun British pertama kalinya mendirikan hegemon pertama mereka di Pulau Pinang. Mengapa orang Cina tidak terjejas meskipun sistem kebapaan Maharaja berakhir adalah kerana tradisi literati Konfusianisme masih diteruskan melalui sistem pendidikan mereka sepertimana institusi pondok orang Melayu-Muslim yang masalahnya setakat ini sehingga ke hari ini ia bukan representatif umum masyarakat Melayu walaupun potensinya sebegitu unggul.

Sehingga hari ini orang Melayu tidak mampu bangkit sebagai vanguard kebudayaan Melayu apatah lagi untuk mnghidupkannya kembali sebagai sebuah tamadun serantau dan global. Hari ini seluruh dunia Islam dan Melayu menjadi sublet kepada ketamadunan Eropah. Ketamadunan Islam hanya diteruskan secara teoritikal dan satu lagi yang signifikan adalah tamadun Konfusianisme Timur Jauh.

Usaha menjambatani ketamadunan Islam-Konfusianisme ini bukannya baharu. Pada zaman Dinasti Qing sudah ada penulisan-penulisan literati Konfusianisme beragama Islam dalam percubaan mengislamisasikan prinsip-prinsip agama falsafah tersebut. Ia tidak ubah seperti usaha Imam Abul Hasan al-Asy’ari yang meninggalkan sudut mafsadah Muktazilah tetapi menyusun dan menafsir kembali prinsip prinsip aqidah sahihah ahlussunnah waljamaah dengan kerangka mantiq dan falsafah Muktazilah.

Pada sudut sejarah, kita tidak sedar bahawa segala aktiviti dan polisi kerajaan Ming, Choson dan Shogun Tokugawa semuanya dibina atas ajaran Konfusianisme atau versi neo-nya yang sehingga kini Korea dianggap sebagai pewaris puritanisnya yang tunggal.

Polisi isolasi negara China bermula pada zaman Ming berpunca daripada sudut pandang ksenofobik Neo-Konfusianisme yang begitu keras berorientasikan sistem keturunan tunggal orang Han yang bermula sejak zaman Xia, Shang dan Zhou. Maka dengan tersebarnya pemikiran yang diperkenalkan oleh Zhu Xi pada zaman Song itu ke Korea pada waktu penubuhan Dinasti Choson (1390an) dan kemasukan literati Choson ke Jepun pasca Perang Imjin (1592) menjadi rentetan negara-negara tersebut turut mengikuti polisi isolasi tersebut.

Di Korea saya percaya prinsip Neo Konfusianisme tersebut menjadi punca ketiadaan penyebutan luas keberadaan orang Choson Korea berdagang secara terbuka walaupun mereka disebut wujud secara kecil-kecilan di Siam dan Jawa dan ini dibuktikan jika kita menerima identiti orang ‘Gores’ yang disebut catatan Portugis pasca 1511 di Melaka merujuk kepada pedagang Korea. Catatan ini ditulis pada tahun Diego Lopez de Sequira mengunjungi Melaka.

Argumentasi yang menyatakan mereka ini orang Liuqiu(Ryukyu) mungkin kita boleh justifikasi sebagai generalisasi identiti daripada khabar mulut pelayar Arab yang biasa menyebut Ryukyu juga sebagai ‘Ghuri’ ataupun mereka adalah pedagang Korea yang kebiasaannya datang melalui Ryukyu atau menggunakan khidmat perkapalan Ryukyu. Satu lagi justifikasi adalah mereka ini hampir tiada direkodkan secara langsung di Melaka kerana seperti catatan Portugis mereka ini tidak membuka loji di daratan seperti pedagang-pedagang lainnya dan bersifat tertutup dan terlalu berhati-hati walaupun diakui jujur dan ini berbeza dengan ciri-ciri pedagang Ryukyu yang masyhur dalam rekod Ming dan Rekidai Hoan yang berdagang secara terbuka dan memiliki aktiviti darat di negara yang dilawati.

Apa yang pasti barang-barang pengumpulan dari Alam Melayu seperti rempah, gading gajah dan barangan Timur Tengah dan India tiba ke Korea sejak zaman Goryeo melalui misi Jang Bogo ke Laut Selatan(800an). Pada zaman Taejong, Saejong dan Sejo dari Dinasti Choson (1390an hingga 1800an) pengaruh teknologi Arab dan India mula masuk seperti peralatan dan pengiraan trek dan kalendar astronomi.Semua ini boleh jadi tiba melalui orang tengah China dan Ryukyu melalui Melaka ataupun dari jaringan perdagangan terbatas mereka sendiri atau kedua-duanya.

Teknologi artileri Choson dikatakan tiba dari Jepun dan baru-baru ini ada yang mengatakan ia wujud di Jepun sebelum ketibaan Portugis maka selain Ming mungkin kemasukan teknologi tersebut ke Jepun adalah dari Semenanjung Tanah Melayu dan kerajaan sekitarnya menurut catatan Portugis bahawa Pahang merupakan pengeluar artileri yang berwibawa disamping sumber-sumber yang menyebut peranan Patani dan Berunai.

Pada tahun 1520, Yi Sok duta Choson ke Min menjadi korespondan dan saksi mata yang memberi komplemen ke atas polisi Maharaja Zheng De yang anti Portugis dan memerintahkan Melaka dikembalikan kepada Sultannya kerana Melaka dianggap menurut falsafah Konfusianisme sebagai saudara sumpah yang wajib dibela jika tidak ia dilihat melalui hubungan filial antara ayah dan anak.Dalam pada itu Yi Sok menyatakan pada tahun itu pegawai Ming menyatakan kepadanya bahawa telah datang Pulanggi(Fu lan ki) yakni Portugis dan mereka disifatkan sebagai tidak bertamadun disebabkan menggulingkan Sultan Melaka pada 1511, dan kekurangan wibawa kemasyarakatan. Pada ketika itu loji Choson terletak pada kantonmen yang sama dengan loji Portugis.

Ringkasnya dalam kes Jepun, selain polisi isolasi Tokugawa, sifat militan kerajaan Jepun diberi penafsiran baharu mengikut ajaran Neo-Konfusianisme yang masuk dari Korea dan ia menandakan zaman statik penyebaran Buddhisme kerana ajaran itu sejak awalnya memang menjadi sebab kepada tertubuhnya Neo Konfusianisme yang mengkritik ketidakupayaan Buddhisme menggubal sistem kemasyarakatan disamping ia menjadi antitesis kepada legasi Mandat Dari Langit dan Anak Syurga.


5 Trick Psikologi Yang Untuk Buat Orang Suka Anda

Kebiasaan persahabatan berkembang secara semula yang mana kita sendiri mungkin tidak perasan tentang tindakan itu secara spontan. terdapat beberapa ahli dalam bidang Sosiologi menegaskan bahawa untuk mengamati tindakan sosial individu seharusnya melakukan pemerhatian secara teliti empiris.

Untuk memahami mulakan tindakan sosial bagi mencapai misi, anda harus mengetahui pemahaman asas bagaimana hendak membuat orang menyukai anda, Hal ini dapat membantu anda dalam perkembangan membina jaringan rakan mahupun dalam mencari pasangan.

Trik pertama ini disebut sebagai Mirroring, iaitu anda cuba untuk meniru tingkah laku seseorang seperti memerhati bahasa tubuh dan ekspresi wajah. Bukan mengajuk cakap orang ya, itu kemungkinan besar anda akan ditimpa musibah kelak.

Pada tahun 1999, Penyelidik dari Universiti New York membuat satu penyelidikan sosial yang didokumentasi sebagai ‘Chameleon Effect’, mendapati bahawa apabila kita meniru tingkah laku seseorang secara tidak sedar akan menimbulkan rasa suka, menarik dan tertarik!.

Hal ini berlaku dalam satu eksperimen secara sembunyi tanpa diketahui oleh peserta yang tidak terlibat dalam kajian ini. untuk melihat interaksi antara mereka. penyelidik mempunyai 78 lelaki dan wanita yang masing-masing tidak mengenali antara satu sama lain(kecuali individu yang ditugaskan untuk buat trik mirroring) mengerjakan satu tugas.

Hasil daripada itu, peserta lebih cenderung mengatakan bahawa mereka menyukai pasangan mereka apabila pasangan mereka meniru tingkah laku mereka.

Jangan terlalu literal untuk memahami tajuk di atas, banyak luangkan banyak masa tapi janganlah sampai menganggu rutin harian. Maksudnya anda sering berada di samping mereka.

Menurut mere-exposure effect, manusia cenderung untuk menyukai perkara yang sudah familliar pada mereka. Berkongsi hobi atau minat yang sama dikira bonus dan cenderung untuk lebih erat.

Pengetahuan dan fenomena ini boleh ‘diimbas’ kembali pada tahun 1950an, kumpulan penyelidik MIT menemui bahawa pelajar kolej yang tinggal berdekatan lebih cenderung menjadi kawan berbanding pelajar yang tinggal berjauhan.

Ini terjadi apabila pelajar-pelajar itu saling berinteraksi antara satu sama lain dengan kerap, yang tinggal berdekatan mengalami tindakan lebih pasif disebabkan berlaku interaksi antara mereka setiap hari. Bermula dengan simple greeting iaitu dengan bertanya khabar dan kemudian interaksi ini semakin berkembang dan sehingga mencapai persahabat yang ampuh.

Secara keseluruhan, penemuan ini menunjukkan bahawa hanya meluangkan lebih banyak masa dengan orang lain dapat menjadikan mereka lebih menyukai anda. Walaupun anda tidak tinggal berdekatan rakan anda, cubalah mengikuti rutin yang tetap bersama mereka, seperti pergi keluar bersama atau melakukan aktiviti luar bersama.

Tindakan memuji boleh berlaku secara spontan ataupun bila anda rasa impress pada sesuatu yang menakjubkan. Bukan untuk membodek dan mengampu saja ya. Hal ini dapat bantu memberii kesan positif dan pemangkin semangat pada seseorang.

Satu kajian mendapati bahawa kesan ini berlaku walaupun orang mengetahui sifat-sifat tertentu tidak menggambarkan orang yang telah membicarakannya.

Pendek kata, menurut penulis buku ‘The Happiness Project’ mengatakan ‘apa sahaja yang anda katakan mengenai orang lain mempengaruhi bagaimana orang melihat anda’. Kalau anda menjelaskan sifat seseorang dengan baik hati, maka orang lain juga akan menilai anda dengan kualiti(baik) tersebut.

Jika anda dalam mood kurang baik, elakkan untuk berinteraksi dengan sesiapa pun kerana ia mungkin dapat mengguris hati seseorang akibat terlanjur kata, Buatlah sesuatu yang boleh distract mood tersebut.

Menurut kajian dari Universiti Hawaii dan Universiti Ohio mendapati, kesan emotional contagion menggambarkan bahawa apabila manusia/individu sangat dipengaruhi oleh mood orang yang berada di sekelilingnya..

Maknanya, jika kita hendak buat orang di sekeliling berasa gembira, anda haruslah buat yang terbaik untuk menyampaikan emosi positif. Side effect-nya akan membuatkan orang terikut dengan positif vibe.

Teori rangkaian sosial di sebalik kesan ini disebut triadic closure, yang bermaksud bahawa dua orang cenderung lebih dekat ketika mereka mempunyai rakan bersama.

Sebenarnya gambaran ini sudah jelas berlaku pada diri masing-masing lebih lagi jika kita mengamatinya secara teliti dalam dunia maya seperti Facebook.

Pada awal anda mungkin mengenali seseorang di media sosial secara rawak, dan kemudian anda cenderung untuk menerima ‘friend request’ di Facebook daripada rakan tadi berdasarkan peningkatan ‘mutual friends’. — secara purata, dari 20% tanpa rakan bersama hingga hampir 80% dengan lebih daripada 11 rakan bersama.

Kesan tindakan anda boleh meningkat jaringan rakan dalam media sosial, kaedah ini boleh dibuat di alam realiti juga.


Sejarah Mitologi Wanita-Wanita Amazon

Sebut saja nama Wonder Woman, pasti ramai bersiul melihat kelibat p4hlawan-p4hlawan wanita Amazon yang jelita tetapi handal bertarung dalam filem Wonder Woman. Mungkin ada menganggap kelibat mereka hanya wujud dalam dunia fiksyen komik dan filem semata-mata. Hakikatnya, kisah mereka sebenarnya diinspirasikan daripada p4hlawan-p4hlawan wanita Eurasia silam yang digeruni di kawasan sekitar Laut Hitam.

Jadi, siapa itu puak Amazon? Mengikut mitos Yunani, mereka merupakan puteri-puteri dewa p3rang Ares. Wanita merupakan majoriti utama dalam puak berkenaan dan lelaki hanya dialu-alukan untuk tujuan mendapatkan zuriat. Bagi memastikan kedudukan mereka tidak tercabar, semua bayi lelaki yang dilahirkan akan dibvnvh.

Puak Amazon dikatakan menetap di pinggir kawasan bertamadun atau lebih tepat kawasan-kawasan di selatan perairan Laut Hitam. Negara kota Themiskyra merupakan kota utama yang dihuni puak berkenaan dengan Ephesus pula berperanan sebagai lokasi acara ritual seperti peng0rbanan dan tarian p3rang. Puak Amazon dikatakan bertanggungjawab mengasaskan kota-kota seperti Cyme, Sinope, Priene, Myrina dan Smyrna.

Dalam catatan Herodotus, pada satu ketika, berlaku pertemuan antara pahlawan-pahlawan Amazon dengan orang Scythia. Dalam pertemuan tersebut, orang Scythia mengusulkan mereka membentuk sebuah kerajaan yang baru bersama-sama. Kumpulan Amazon bersetuju dengan gagasan tersebut tetapi dengan syarat mereka dan keturunan mereka tidak mengubah gaya hidup mereka.

Gabungan dua kumpulan ini dikatakan sebagai nenek moyang bangsa Sarmatia di selatan Rusia. Bangsa ini dikenali bukan saja kerana berupaya menunggang kuda dengan baik tetapi kerana keg4n4san mereka di medan p3rang.

Memandangkan budaya mereka sebagai p4hlawan, golongan Amazon dikatakan membuang payu dara kanan mereka dengan tujuan menyenangkan penggunaan busur atau membaling l3mbing. Malah, terma a-mazon itu sendiri dipopularkan sebagai tiada payu dara padahal maksud sebenarnya ialah satu buah dada atau tidak menyusu.

Ada pula berpandangan nama Amazon itu berasal dari Parsi yang bermaksud p4hlawan. Ada pula yang melihat nama Amazon berasal dari Armenia yang bermaksud dewi bulan. Nama ini berkemungkinan merujuk kepada pendeta-pendeta wanita di kawasan selatan Laut Hitam yang kadangkala mengangkat s3njata apabila situasi memerlukan.

Dalam kebanyakan hasil seni Yunani sama ada ukiran atau patung, orang Amazon digambarkan memakai perisai hoplite atau menunggang kuda. Senjata yang biasa ditampilkan dalam ukiran ialah busur dan anak p4nah tetapi ada juga ukiran menunjukkan p4hlawan Amazon membawa k4pak p3rang. P4hlawan Amazon bukan saja mahir dalam pert3mpuran konvensional tetapi juga bijak mengatur s3rangan hendap.

Mengikut mitos Yunani, terdapat beberapa pertembungan menarik antara orang Yunani dengan puak Amazon. Pertama, pertemuan Hercules dengan Ratu Hippolyte. Pada satu ketika, Raja Eurystheus yang memerintah Mycenae, Tiryns dan Argos menugaskan putera Dewa Zeus itu mendapatkan tali pinggang pemerintah Amazon itu. Ini kerana tali pinggang tersebut merupakan pemberian Dewa Ares kepada Hippolyte.

Terdapat banyak versi bagaimana Hercules berjaya mendapatkan tali pinggang tersebut. Satu versi menyatakan Hippolyte bersetuju menyerahkan tali pinggang tersebut kepada beliau. Satu versi lain mendakwa bonda tiri Hercules, Hera menghasut orang Amazon melawannya tetapi gagal sebelum tali pinggang tersebut diserahkan kepadanya.

Yang pasti, wujud versi pertarungan tersebut dalam bentuk ukiran Andromeda, seorang p4hlawan Amazon melawan Hercules. Dalam satu versi lain, salah seorang pahlawan yang mengikut Hercules, Theseus jatuh cinta dengan p4hlawan Amazon bernama Antiope dan membawanya pulang ke Athens. Tindakan ini membawa kepada pertembungan kedua dua puak berkenaan.

Tidak lama selepas peristiwa tersebut, Theseus diangkat sebagai pemerintah Athens dan Antiope menjadi permaisurinya. Bagi orang Amazon, peristiwa penculikan Antiope tidak pernah dilupakan dan mereka mahu membawanya pulang. Justeru, satu ketumbukan besar dihantar ke Athens untuk merealisasikan matlamat tersebut.

Theseus melihat kehadiran mereka meng4ncam kedudukannya sebagai pemerintah Athens. Pert3mpuran tercetus antara kedua-dua pihak yang menyaksikan pihak Athens memperoleh kemenangan dan pihak Amazon diusir keluar. Tetapi Theseus terpaksa membayar harga yang mahal apabila kehilangan Antiope dalam pert3mpuran tersebut.

Dalam konteks dunia sebenar, Amazon dianggap sebagai puak gasar yang meng4ncam keamanan dan keselamatan Yunani. Justeru, tidak hairanlah dalam sesetengah ukiran atau lukisan tembikar yang memaparkan pertarungan sengit Yunani-Parsi seperti Pert3mpuran Marathon, orang Amazon dipakaikan pakaian Parsi. Ia bertindak sebagai mesej bahawa pemimpin-pemimpin Yunani berjaya mempertahankan Athens dari 4ncaman asing.

Dari segi arkeologi, pelbagai penemuan arkeologi menarik membabitkan orang Sarmatia di banyak kawasan termasuk Kazakhstan. Sesetengah penemuan ini dikatakan sama dengan rekod yang dicatatkan Herodotus iaitu sesetengah wanita merupakan pahlawan ketika itu. Ini berdasarkan penemuan rangka-rangka wanita bersama s3njata, perisai dan kec3deraan yang biasa dilihat dalam pep3rangan.

Satu kubur Scythia menarik ditemui berhampiran bandar lama Tyras. Dalam kubur tersebut, pasukan arkeologi menemui rangka seorang wanita dengan kecederaan di bahagian tengkorak (berkemungkinan dipvkvl dengan kapak p3rang) dan ditvsvk anak p4nah di bahagian lutut. Turut ditemui dua l3mbing besi, 20 anak p4nah dengan kepala yang diperbuat daripada gangsa, sebilah pisau gangsa dan serpihan-serpihan perisai.

Analisis rangka dan objek yang ditemui bersama oleh para saintis membabitkan 1,000 kubur p4hlawan puak gasar dari Turki ke Rusia turut mendedahkan satu keputusan menarik. Daripada 1,000 kubur tersebut, 37% milik p4hlawan wanita dan mereka mengalami kec3deraan atau m4ti semasa bert3mpur.

Kebanyakan kubur ini dikatakan bertarikh abad kelima hingga keempat SM. Dan seperti p4hlawan-p4hlawan wanita Amazon, mereka m4ti pada usia muda antara 16 hingga 30 tahun. Dengan keputusan ini, ia jelas menunjukkan Amazon yang digambarkan artisan, sejarawan dan penglipur lara Yunani bukan imaginasi tetapi bersandarkan kepada realiti dunia ketika itu.

RUJUKAN:

Cartwright, Mark. (2019). Amazon Women. Ancient.eu.


Gerhana Mengikut Kepercayaan Tamadun Awal China

Fenomena gerhana matahari yang berlaku semalam nyata mengujakan ramai yang melihatnya terutama di Malaysia. Bagi umat Islam, fenomena ini merupakan tanda kebesaran Allah s.w.t sebagai pentadbir alam semesta. Tetapi jika diamati sejarah tamadun-tamadun lain, ada menganggap gerhana ini sebagai raksasa yang cuba menelan matahari dan bulan. Antara tamadun yang mempercayai kisah sebegini ialah Tamadun China.

Bagi penduduk-penduduk zaman awal China, bila berlakunya gerhana, mereka akan berlari keluar sambil mengetuk gong dan menjerit. Ada pula yang memilih menyalakan bunga api dengan tujuan menghasilkan bunyi bising yang kuat. Semua ini bertujuan menakutkan gerhana yang dianggap sebagai raksasa pemakan matahari. Atas sebab itulah, jika anda meneliti perkataan gerhana matahari dan gerhana bulan dalam Bahasa Cina, dua perkataan itu merujuk kepada dimakan. Gerhana matahari dipanggil rishi (matahari dimakan) sementara gerhana bulan pula dipanggil yueshi (bulan dimakan).

Mitos tamadun itu menceritakan pemakan dua objek cakerawala ini ialah naga tetapi ada juga sumber yang mengatakan ia sebenarnya seekor anjing langit bernama Tiangou. Tetapi cubaannya sentiasa dihalang oleh Dewa Zhang Xian yang juga dewa kanak-kanak yang baru lahir. Justeru tidak hairanlah bila gerhana berlaku, ahli-ahli astrologi istana cuba memanah ke langit dengan tujuan menghalau Tiangou dari memakan matahari atau bulan. Selain dikaitkan dengan gerhana, Tiangou juga sinonim dengan komet-komet yang dilihat di langit, satu petanda malang bagi masyarakat Tionghua.

Ketepikan seketika kisah ini, perlu diingat para cendekiawan China dilihat sudah mempunyai kepakaran mencerap angkasaraya termasuk menentukan bila berlakunya gerhana matahari atau gerhana bulan. Buktinya, satu peristiwa gerhana direkodkan dalam Shangshu (Buku Dokumen-Dokumen) yang dikatakan dikarang pada abad kelima Masihi.

Peristiwa gerhana ini dikatakan berlaku semasa pemerintahan Raja Zhongkang dari Dinasti Xia. Semasa peristiwa gerhana berlaku, seorang ahli astrologi istana bernama Yihe tidak kelihatan mencerap langit kerana terlalu sibuk bergembira di kediaman peribadinya. Kegagalan ahli astrologi itu mengesan gerhana menimbulkan panik bukan saja dalam masyarakat tetapi juga Zhongkang sendiri. Akibatnya, Yihe kemudiannya ditahan sebelum dihukum bvnvh kerana cuai dalam menjalankan tanggungjawabnya.

Berikutan ketiadaan rekod sejarah berkenaan tempoh awal Tamadun China ini, tiada siapa yang pasti bila peristiwa gerhana ini berlaku. Tetapi ia merupakan satu misteri menarik yang menarik perhatian sejarawan dan ahli astronomi sepanjang sejarah China. Salah seorang daripadanya ialah seorang mubaligh Jesuit dari Jerman bernama Johann Adam Schall von Bell. von Bell berkhidmat sebagai ahli astronomi istana Dinasti Qing semasa pemerintahan Maharaja Shunzhi. Selain menulis dua dokumen berkenaan gerhana semasa berkhidmat di China, beliau juga berjaya menentukan peristiwa gerhana matahari yang berlaku pada hari pertama bulan kelapan kalendar bulan pada tahun 1644.

Dalam satu teks lain yang berjudul Zhushu Jinian (Bamboo Annals), satu rekod sejarah yang ditulis pada abad ketiga SM mendedahkan matahari terbenam berlaku sebanyak dua kali di bandaraya Zheng pada tahun pertama pemerintahan Raja Yi dari Dinasti Zhou. Kebanyakan cendekiawan berpandangan peristiwa gerhana matahari ini berlaku pada waktu pagi. Dan pada tahun 1997, pemerhati-pemerhati astronomi di Xinjiang mendedahkan apa yang direkodkan dalam Zhushu Jinian itu berlaku pada mereka.

Justeru tidak hairanlah, setahun sebelum itu China menubuhkan satu projek iaitu Projek Kronologi Xia-Shang-Zhou untuk mengenalpasti tempoh masa dan lokasi tiga dinasti tertua China itu. Salah satu petunjuk yang digunakan ialah peristiwa gerhana. Bagaimanapun, wujud kritikan penggunaan petunjuk sebegitu dianggap bermasalah kerana ia boleh saja salah, bersifat metafora atau kesilapan perekodan. Tetapi itu tidak boleh menafikan rekod sejarah China selama 4,000 tahun ditambah dengan seribu kes gerhana yang kemudiannya diklasifikasikan sebagai tepat dan menyeluruh. Selain berfungsi sebagai petunjuk latar masa dan tarikh sesebuah peristiwa, ia juga berguna untuk mengkaji perubahan peredaran bumi pada alaf sebelumnya.

Usaha merekod dan menentukan peristiwa gerhana berlaku amat penting kepada hal ehwal pentadbiran kerajaan China lama. Ia menjadi semakin penting pada abad kedua SM apabila cendekiawan Dong Zhongshu menganggap ia sebagai interaksi antara syurga dengan manusia untuk menentukan kesahihan sesebuah monarki. Sesebuah dinasti dikatakan menerima mandat dari syurga sebagai tanda pengesahan pemerintahan mereka. Jika berlakunya peristiwa kosmik seperti gerhana atau lintasan komet, maka ia dianggap sebagai amaran dari langit kepada pemerintahn berkenaan sama ada mengubah cara pemerintahan mereka atau berpotensi kehilangan hak pemerintahan negara.

Pada 178 SM, Maharaja Wen dari Dinasti Han memulakan tradisi maharaja mengeluarkan teguran terhadap diri sendiri di khalayak ramai apabila berlakunya gerhana matahari, bertanggungjawab atas petanda berkenaan dan berjanji akan memperbetulkan kompas moralnya atau kesilapan urus tadbir kerajaan. Dalam kritikannya yang pertama, baginda menyalahkan dirinya kerana tidak mempunyai moral yang mencukupi dan menggalakkan pegawai-pegawainya untuk menegur setiap tindak-tanduk baginda.

Fenomena gerhana bukan saja berpotensi menentukan nasib sesebuah pemerintahan dinasti tetapi juga sebagai bukti paling kukuh bahawasanya bumi ini berbentuk sfera. Cendekiawan China bernama Shen Kuo (1031-1095) menggunakan model fenomena gerhana matahari dan gerhana bulan sebagai bukti bumi berbentuk sfera selepas ditanya Pengarah Pusat Pencerapan Astronomi sama ada bumi berbentuk sfera atau rata. Dalam catatannya yang bertajuk Dream Pool Essays yang ditulis pada tahun 1088, beliau menyifatkan pergerakan bulan semasa berlakunya gerhana termasuk bila ia menutup separuh daripada matahari berbentuk bulat. Justeru, Shen Kuo berpandangan objek-objek cakerawala yang wujud berbentuk sfera.

Tetapi bukan Tamadun China sahaja yang percaya kepada mitos raksasa pemakan bulan dan matahari ini. Bagi orang Viking, ada dua raksasa yang sentiasa mengintai peluang memakan bulan dan matahari iaitu dua serigala bernama Hati dan Skoll. Skoll mengejar bulan manakala Hati mengejar matahari. Apabila salah seekor daripadanya berjaya mendapat mangsa mereka, ia akan menutup cahaya. Seperti penduduk awal China, orang Viking juga akan keluar dan membuat bising sekuat yang mungkin untuk menghalau Hati atau Skoll.

Manakala bagi penganut Hindu, gerhana itu melambangkan syaitan bernama Rahu. Mengikut mitologi agama Hindu, syaitan dan dewa-dewi bekerjasama menghasilkan ramuan minuman keabadian. Rahu amat menginginkan minuman tersebut lalu menyamar untuk menyusup masuk ke dalam sebuah jamuan. Bagaimanapun, rancangan syaitan itu didedahkan oleh bulan dan matahari kepada Dewa Vishnu tatkala dia baru saja mengambil sedutan yang pertama.

Akibatnya, Rahu dip3nggal dengan kepalanya saja yang masih bernyawa sementara badannya m4ti. Ini menyebabkan kepala Rahu terus mengejar bulan dan matahari dalam keadaan marah. Gerhana matahari dan bulan dikatakan berlaku kerana Rahu berjaya menggigit matahari dan bulan tetapi kedua-duanya berjaya melepaskan diri kerana dia tidak mempunyai tangan untuk memegang mereka sekaligus menyaksikan kejar-mengejar ini bermula semula.

SUMBER


Mencabar Teori Konspirasi: Haarp Bukan Versi Sebenar Geostorm!

Selama beberapa tahun, kita sentiasa disogok dengan teori-teori mengarut kelompok ahli konspirasi bahawasanya kuasa-kuasa besar terutama Amerika Syarikat mengawal cuaca dunia. Mereka menunjukkan bukti bahawasanya beberapa bencana alam yang berlaku di beberapa tempat di dunia terhasil gara-gara Program Kajian Aurora Aktif Frekuensi Tinggi atau HAARP. Mungkin teori sebeginilah yang memberi inspirasi kepada Dean Devlin (Leverage, Stargate) untuk menghasilkan filem bencana alam terbitan Warner Bros, Geostorm (2017). Tapi apa itu HAARP sebenarnya?

HAARP sebenarnya satu program kajian saintifik yang dibiayai secara bersama oleh Tentera Laut Amerika Syarikat (US Navy), Tentera Udara Amerika Syarikat (USAF), University of Alaska Fairbanks (UAF) dan Agensi Projek Kajian Lanjutan Pertahanan (DARPA). Projek ini ditubuhkan untuk mengkaji ionosfera iaitu lapisan atmosfera bumi bermula dari 70 atau 80 kilometer di atas permukaan bumi hingga ke ketinggian tak terhingga yang terion secukupnya oleh sinaran ultralembayung solar dan elektron bebas di dalam lapisan ini mempengaruhi perambatan gelombang radio. Selain itu, projek berkenaan akan mengkaji potensi teknologi penambahan ionosfera bagi pemantauan dan komunikasi radio. Memandangkan kemudahan projek berkenaan dimiliki UAF, ia menggunakan pemancar frekuensi tinggi yang dijana kuasa tinggi bagi membolehkan kajian ionosfera dijalankan.

Pembangunan projek ini dimulakan pada tahun 1990 dan ia mendapat sokongan senator Alaska dari Parti Republikan, Ted Stevens. Melalui sokongan beliau, projek tersebut mendapat kebenaran kerajaan dan ia mula dibina pada tahun 1993. Selepas ia siap dibina dan mula beroperasi pada tahun 1999, ia memancarkan isyarat sebanyak 3.6 juta watt frekuensi radio dan ia boleh dipancarkan secara berterusan atau secara denyutan. Ia boleh dikesan dengan menggunakan pelbagai jenis alat seperti radar UHF dan VHF, penerima berfrekuensi tinggi dan kamera optik. Sebarang maklumat yang diraih daripada HAARP diharap dapat membantu para saintis dan penyelidik mengurangkan kesan-kesan ini bagi menambahbaik kemampuan sistem komunikasi dan panduan bagi kegunaan awam dan tentera. Jika matlamat ini dapat dicapai, ini dapat membantu memperbaiki sistem komunikasi kapal selam atau kebolehan mengesan dan memetakan deposit mineral atau bunker tersembunyi di sesetengah wilayah atau negara. Kemudahan hari ini tidak mempunyai jarak diperlukan untuk wilayah seperti Timur Tengah tetapi ia masih boleh dilakukan jika ia diletakkan di atas platform bergerak. Selain itu, para saintis juga menggunakan HAARP untuk mengkaji ciri-ciri ionosfera, memerhati struktur aurora dan mendokumentasi kepelbagaian lapisan ozon bumi.

Pasti ada yang menganggap HAARP ini satu eksperimen yang merugikan dari segi masa dan duit tetapi ia banyak memberi keputusan yang tidak disangka-sangka. Pengukuran pancaran optik yang muncul akibat gangguan elektron yang dipanaskan merupakan satu pencapaian HAARP yang tidak disangka-sangka. Ini kerana dalam tempoh 20 tahun, eksperimen yang dijalankan pemanas Hamparan Tidak Koheren Eropah (EISCAT) di Artik Norway dianggap gagal dan para penyelidik HAARP sudah diberi amaran eksperimen berkenaan tidak akan berjaya. Tetapi berkat kesabaran dan ketekunan mereka, mereka berjaya merekod imej garisan oksigen merah berukuran 630 nanometer (nm) yang mendedahkan tompok kecil yang sekejap ada dan sekejap tiada seiring dengan pemanas berkenaan. Ini menunjukkan HAARP berupaya memanaskan elektron dan mengganggu aliran oksigen. Apabila ia diuji pada zenith magnetik pada tahun 2002, tompokan itu menyala dan 10 kali lebih terang sebagai teja udara berbanding lokasi-lokasi lain dunia.

Terima kasih kepada keupayaannya mengubah frekuensi dengan lancar, antena HAARP berupaya memanaskan ionosfera pada altitud spesifik di mana frekuensi pemancaran boleh menyamai dua resonans secara serentak. Ini diuji pada tahun 2004 apabila teja udara yang terhasil daripada eksperimen itu mengeluarkan pancaran oksigen berwarna merah dan hijau. HAARP turut menguji perkara sama pada lapisan ionosfera efemeral yang dihasilkan oleh aurora. Hasil eksperimen menunjukkan tompok-tompok cahaya lebih terang seperti mana aurora itu sendiri. Walaupun ia berjaya dihasilkan semula dalam beberapa eksperimen lain, para saintis masih tidak dapat menerangkan bagaimana ia boleh berlaku.

Pada tahun 2013, HAARP ditutup seketika bagi menanti kontraktor mana yang dilantik untuk menguruskan operasi kemudahan berkenaan. Wujud spekulasi siapa yang akan menguruskan projek berkenaan dan masa hadapan fasiliti itu. Setahun selepas itu, USAF sedang berkira-kira menutup HAARP dan ini mengundang reaksi negatif para saintis. Selepas beberapa lama spekulasi berkenaan masa hadapan HAARP, akhirnya ia terjawab apabila USAF menyerahkan kawalan dan peralatan kemudahan HAARP kepada UAF pada tahun 2015. Dan UAF menjadikan kemudahan ini mudah diakses oleh para penyelidik dengan asas bayar baru guna.

Jadi, apa yang mendorong HAARP sebagai magnet kelompok ahli teori konspirasi? Menurut Austin Baird yang menulis untuk Alaska Dispatch, jawapannya mudah saja. HAARP tidak membuka pintu seluas-luasnya kepada pengunjung seperti mana dilakukan kemudahan Persekutuan lain di seluruh negara dan mereka tidak berusaha lebih keras menerangkan kepentingan program mereka kepada orang ramai. Sementara seorang saintis bernama David Naiditch menganggap HAARP magnet kepada teori konspirasi kerana tujuan penubuhannya dianggap misteri dan sulit oleh orang yang ada pengetahuan sains. Sementara penulis dan wartawan Sharon Weinberger memanggil HAARP sebagai Moby Dick untuk kelompok teori konspirasi dan menyifatkan populariti teori mengarut sebegini mengatasi faedah yang diberikan program berkenaan kepada kelompok saintifik.

Antara tuduhan yang selalu dilemparkan kepada HAARP ialah program tersebut dikatakan berupaya mengubah iklim dan cuaca seperti yang digambarkan dalam Geostorm. Sebagai bukti kepada tuduhan ini, ahli teori konspirasi memetik kenyataan Prof Michio Kaku menerusi satu temubual bersama saluran berita CBS News pada tahun 2013. Menerusi temubual berkenaan, Kaku menyifatkan Taufan Harvey dan Irma yang berlaku ketika itu akibat eksperimen yang dijalankan HAARP. Dakwaan ini tersebar di beberapa laman sesawang dan saluran video YouTube pada September 2017. Tetapi selepas disiasat pasukan laman sesawang penyemak fakta Snopes.com mendapati kenyataan ahli fizik terkenal itu telah dimanipulasi oleh kelompok teori konspirasi dan video yang dikatakan pengakuan Kaku itu sebenarnya telah disunting.

Menurut Snopes.com, Kaku tidak pernah mengeluarkan kenyataan HAARP bertanggungjawab kepada dua taufan berkenaan. Sebaliknya, video temubual CBS News dengan beliau menunjukkan ahli teori fizik itu ditanya apakah kemungkinan cuaca boleh dikawal oleh kerajaan menerusi laser atau kaedah lain.

Boleh rujuk temubual penuhnya bersama CBS News di sini: https://www.youtube.com/watch?v=hm1_TfTgUag

Menerusi temubual berkenaan, Kaku berbicara kemungkinan sesebuah kerajaan boleh menyebabkan hujan turun atau tidak turun dan menyifatkan bukti yang cuba dibawa bersifat tidak konkrit dan tidak boleh dibuktikan. Beliau menambah, sebarang usaha untuk mengawal cuaca dianggap tidak konklusif tetapi itu tidak bermakna mereka berhenti di situ saja. Para saintis sedang cuba membawa peraturan fizik dan menggunakan laser dengan kekuatan trilion watt untuk eksperimen berkenaan. Bagaimanapun, Kaku tidak menolak kemungkinan ia berlaku dengan aplikasi pengubahsuaian dan pengawalan cuaca melibatkan isu seperti hujan, banjir dan ribut taufan. Malah, bila pihak Snopes.com mengajukan pertanyaan pasal ini, Kaku sendiri menyifatkan video yang disiarkan ahli teori konspirasi sebagai 100% palsu. Begitu juga semasa beliau membuat kemunculan untuk saluran berita sama pada tahun 2017 berkenaan Taufan Harvey dan sains di sebalik taufan. Dalam temubual berkenaan, Kaku tidak menyebut satu patah pun berkenaan HAARP.

Bagaimanapun, itu tidak menghalang para ahli teori konspirasi dari terus mengutarakan teori yang bersifat sensasi dan tidak masuk akal. Habis semua bencana alam yang berlaku di negara-negara dunia diletakkan beban kesalahan pada HAARP. Malah, ada yang bertindak lebih berani dengan mendakwa HAARP juga bertanggungjawab mencetuskan tragedi kehilangan MH370 dan kemusnahan kapal angkasa Challenger. Walaupun Institut Geofizik UAF yang menguruskan kemudahan HAARP mengumumkan program rumah terbuka pada Ogos setiap tahun bagi membenarkan para pelawat melihat HAARP sebagai respon kepada artikel Baird, ia dilihat masih belum mampu memadamkan kedegilan sesetengah pihak yang masih menyalahkan HAARP sebagai punca kepada sesebuah musibah terutama bencana alam dan tragedi kemalangan.

Jadi ini membuatkan saya mahu mengajukan soalan ini kepada ahli teori konspirasi: apakah anda mendakwa program ciptaan manusia seperti HAARP lebih hebat berbanding kehebatan Rabbul Jalil, penguasa alam dunia dan akhirat? Ingatlah, apa saja musibah yang berlaku, semua itu tidak akan berlaku tanpa izin, kudrat dan iradat-Nya. Jika kita berterusan menyalahkan HAARP sebagai punca, tidakkah kita sedar kita sebenarnya mendewa-dewakan tangan-tangan di sebalik pembinaan dan operasi program itu sendiri? HAARP sememangnya satu program penyelidikan sains berkenaan ionosfera tetapi untuk dibawa sehingga ke tahap seperti yang kita lihat dalam Geostorm? Saya akan berpegang kepada kenyataan Kaku bahawa ia masih lagi mustahil dan jika ia dapat direalisasikan sekalipun, ia akan mengambil masa yang lama untuk direalisasikan sebagai satu realiti. Malah, jika benar tuduhan pengawalan dan manipulasi cuaca itu berlaku, ini sudah pasti akan menarik perhatian ramai pihak berlumba-lumba untuk mengatasi mesin sebegini. Akhirnya, dunia kita binasa gara-gara ketakutan yang tiada rasional ini.

SUMBER


Sebenarnya Ular Merupakan Makanan Labah-Labah

Dalam rantaian makanan dunia haiwan, kebiasaannya haiwan lebih kecil seperti tikus dan katak selalu menjadi menu ular. Tetapi siapa sangka, labah-labah bukan saja mampu memerangkap pemangsa reptilia itu tetapi menjadikannya sebagai makan malam mereka!

Keputusan kajian yang diterbitkan dalam Journal of Arachnology itu turut mengejutkan kumpulan pengkaji termasuk ketua mereka, Martin Nyffeler. Pakar labah-labah dari Universiti Basel, Switzerland itu menambah terdapat pelbagai jenis labah-labah yang boleh memakan spesies ular berbeza. Insiden sebegini boleh dilihat di semua benua kecuali Antartika.

Kajian mereka membabitkan 40 jenis labah-labah dan 90 jenis ular menerusi pelbagai jenis dokumentasi. Ini termasuk siaran di laman media sosial, jurnal-jurnal saintifik, artikel berita dan keluaran-keluaran lama majalah National Geographic.

Mungkin disebabkan saiznya yang besar, ramai menyangka labah-labah tarantula merupakan calon berkemungkinan sebagai pemakan ular. Hakikatnya, gelaran itu dipegang oleh labah-labah dari keluarga labah-labah Theridiidae seperti black widow. Menariknya, kebanyakan semua laporan ini direkodkan bukan dari wilayah tropika tetapi dari Amerika Utara.

Kebiasaannya, labah-labah ini akan menghasilkan sarang yang kuat, kadang-kadang boleh dipanjangkan sehingga ke permukaan tanah dan memerangkap mangsa yang tidak perasan. Bila sudah ditangkap, labah-labah akan menggi.gi.t ular dan mengeluarkan bisa yang melumpuhkan mangsanya itu. Ular tersebut akan diliputi dengan sarangnya sebelum diangkat sebagai makanan.

Enzim pencernaan yang terkandung dalam gi.gi.tan labah-labah boleh mencairkan bahagian lembut ular. Selepas itu, labah-labah akan menikmati hidangannya itu dalam tempoh yang lama, kadang-kadang memakan masa berhari-hari atau berminggu-minggu. Lebih mengejutkan, 30% daripada ular-ular yang dimakan labah-labah merupakan spesies ular berbisa seperti ular orok-orok dan ular perang Australia.

Satu lagi statistik yang mengejutkan kumpulan pengkaji ialah campur tangan manusia. Dalam semua insiden labah-labah makan ular, 87% menyaksikan ular menjadi santapan spesies serangga itu. 1.5% menyaksikan ular berjaya melepaskan diri tetapi 11% lagi menyaksikan ular terlepas hasil campur tangan manusia. Bagi Nyffeler, ia merupakan satu keputusan mengejutkan memandangkan kedua-dua haiwan berkenaan tidak disukai manusia.

Yang pasti, kajian ini membuka mata komuniti saintifik bahawa masih banyak yang belum diketahui tentang spesies Arachnid itu. Ini termasuk peranannya sebagai penjaga keseimbangan ekosistem sesebuah habitat sebagai pemangsa.

Ini kerana menurut Nyfeller, jika digabungkan semua berat labah-labah di dunia ini, dianggarkan berat mereka sekitar 25 tan sahaja. Tetapi ia berupaya memerangkap dan membu.n.uh mangsanya berjumlah 400 hingga 800 juta tan setahun. Bagi memahami peranannya itu tambah Nyfeller, kuncinya ialah memahami keseluruhan spektrum habitat pemakanan labah-labah itu sendiri.

RUJUKAN:

Bittel, Jason. (2021). Spiders eat snakes around the world, surprising study reveals. National Geographic.


Sultan Abdul Jalil Riayat Syah IV: Pengakhiran Sang Raja Di Tikar Sejadah

Sultan Abdul Jalil Riayat Syah IV bukanlah seorang tokoh yang boleh kita lupakan dalam sejarah. Pemilik nama inilah yang diangkat menjadi Sultan Johor pertama daripada Dinasti Bendahara dan keturunannya inilah kini menjadi raja pemerintah bagi negeri Johor dan Pahang. Secara tidak langsung Seri Paduka Baginda Yang Dipertuan Agong kita kini merupakan leluhur baginda.Corat coret perjalanan kehidupan baginda mewarnai perjalan politik Johor penuh konflik ketika itu.

𝐒𝐞𝐨𝐫𝐚𝐧𝐠 𝐁𝐞𝐧𝐝𝐚𝐡𝐚𝐫𝐚 𝐉𝐨𝐡𝐨𝐫

Sebelum diangkat menjadi sultan, baginda merupakan Bendahara Johor bergelar Bendahara Paduka Raja Tun Abdul Jalil ibni Bendahara Seri Maharaja Tun Habib Abdul Majid. Baginda menjadi Bendahara Johor tidaklah lama kira-kira 2 tahun sahaja (1697-1699). Pada tahun 1699, satu peristiwa berdarah dan penderhakaan besar telah berlaku dan peristiwa ini secara langsung merubah suasana politik Johor. Peristiwa ini yang dikenali sebagai “Sultan Mahmud Mangkat Dijulang”.

Lebih tepat ianya berlaku pada hari Jumaat 3 September 1699 bersamaan 8 Rabiuawal 1111 Hijrah di Kota Tinggi (Kampung Makam). Sesetengah penulisan berpendapat ianya telah dirancang rapi oleh Megat Seri Rama, Bendahara Tun Abdul Jalil dan Orang-orang Kaya Johor berikutan kezaliman Sultan Mahmud Syah II. Ditambah pula peristiwa membelah perut Dang Anum demi seluas nangka? Atau adakah ini hanya kebetulan sahaja?

𝐁𝐞𝐧𝐝𝐚𝐡𝐚𝐫𝐚 𝐓𝐮𝐧 𝐀𝐛𝐝𝐮𝐥 𝐉𝐚𝐥𝐢𝐥 𝐌𝐞𝐧𝐚𝐢𝐤𝐢 𝐓𝐚𝐤𝐡𝐭𝐚

Kemangkatan Sultan Mahmud Syah II telah memutuskan nasab keturunan raja-raja Melaka memerintah Johor kerana almarhum tidak meninggalkan seorang pun waris. Orang-orang Besar Johor bermesyuarat dan bersepakat mengangkat Bendahara Tun Abdul Jalil sebagai Sultan Johor ke 10 dengan gelaran Sultan Abdul Jalil Riayat Syah IV ibni Bendahara Tun Habib Abdul Majid.

Anak-anakanda baginda dilahirkan selepas itu dianaik taraf bergelar “Tengku”. Sultan Abdul Jalil IV digambarkan seorang yang tua, sederhana, teratur , kuat beribadat dan sering berdamping dengan alim ulamak di istana. Baginda menjadikan Kota Panchor (Bukit Tukul) sebagai pusat pemerintahannya.

𝐑𝐚𝐣𝐚 𝐊𝐞𝐜𝐢𝐥 𝐓𝐮𝐧𝐭𝐮𝐭 𝐓𝐚𝐤𝐡𝐭𝐚

Sekitar tahun 1717-1718, muncul seorang putera raja dari Minangkabau bernama “Raja Kecil” mendakwa dirinya ialah anakanda Almarhum Sultan Mahmud Syah II (hasil bersama Che’ Apong) dan bertindak melanggar Johor demi menuntut takhta Johor. Raja Kecil mendapat sokongan majoriti Orang Laut dan juga pembelotan beberapa orang besar Johor. Pada tahun 1718, Raja Kecil telah meny.eran.g Panchor dan akhirnya pada 21 Mac 1718 Raja Kecil dapat menawan Kota Panchor. Sultan Abdul Jalil IV telah menyerah diri kepada Raja Kecil dan diampunkan. Lalu, Raja Kecil telah diangkat menjadi Sultan Johor ke-11 bergelar Sultan Abdul Jalil Rahmat Syah.

Manakala, Sultan Abdul Jalil IV telah dijadikan Bendahara. Raja kecil telah meminang puteri Sultan Abdul Jalil IV, Tengku Tengah, akan tetapi perasaannya berubah hati kepada Tengku Kamariah pula. Mahu atau tidak, pahit terpaksa ditelan jua, Sultan Abdul Jalil IV terpaksa merelakan kemahuan Raja Kecil. Tindakan ini menyebabkan Tengku Tengah serta ahli keluarga berasa terhina dan dendam kesumat harus dibalas.

Ketika pemerintahan Raja Kecil, suasana politik dan sosial Johor tidak begitu tenteram. Hal ini kerana rakyat berpecah kepada 2 pengikut iaitu menyebelahi bekas Sultan Johor dan menyebelahi Raja Kecil. Dalam masa yang sama, anakanda Sultan Abdul Jalil IV iaitu Raja Sulaiman dan Tengku Tengah secara rahsia telah berpakat dengan Bugis 5 Bersaudara diketuai Daeng Parani yang waktu itu datang ke Johor. Kemuncaknya pada tahun 1719, Tengku Tengah telah nekad membawa lari isteri Raja Kecil, Tengku Kamariah dari istana. Tindakannya itu menyebabkan Raja Kecil mengamuk dan men.yera.ng keluarga Sultan Abdul Jalil IV.

𝐊𝐞𝐥𝐮𝐚𝐫 𝐃𝐚𝐫𝐢 𝐉𝐨𝐡𝐨𝐫

Sultan Abdul Jalil IV dan keluarga bertahan di Seluyut (Kota Tinggi), seterusnya berundur ke Pahang dan akhirnya ke Terengganu. Manakala, Raja Kecil telah pergi ke Riau dan memerintah di situ. Dari Pahang, Sultan Abdul Jalil IV telah maju ke Terengganu dan menetap disana kira-kira setahun bawah naungan saudara baginda, Paduka Maharaja Tun Zainal Abidin (kemudian Sultan Zainal Abidin, Sultan Terengganu Pertama). Pada tahun 1720, Sultan Abdul Jalil IV dan keluarganya telah bergerak ke Pahang semula dan bersemayam di Kuala Pahang.

𝐊𝐞𝐦𝐛𝐚𝐥𝐢 𝐊𝐞 𝐏𝐚𝐡𝐚𝐧𝐠 𝐒𝐞𝐦𝐮𝐥𝐚

Semasa di Kuala Pahang, satu angkatan perang dari Riau diketuai Laksamana Nakhoda Sekam datang membawa utusan dari Raja Kecil. Tujuannya adalah untuk mempersilakan Sultan Abdul Jalil IV pulang ke Riau. Namun, jemputan itu ditolak baginda lalu berperanglah baginda dengan angkatan Laksamana Nakhoda Sekam.

Malangnya, pihak Sultan Abdul Jalil IV kalah dan perlawaan itu terpaksalah diterima. Maka, hari untuk berangkat telah tiba. Semasa Sultan Abdul Jalil IV dan keluarganya masuk ke dalam perahu, telah datang Mas Radin dari Riau membawa utusan dari Raja Kecil menitahkan agar Laksamana Nakhoda Sekam memb.un.uh sahaja Sultan Abdul Jalil IV. “𝑱𝒂𝒏𝒈𝒂𝒏𝒍𝒂𝒉 𝑺𝒖𝒍𝒕𝒂𝒏 𝑨𝒃𝒅𝒖𝒍 𝑱𝒂𝒍𝒊𝒍 𝒊𝒕𝒖 𝒅𝒊𝒃𝒂𝒘𝒂 𝒌𝒆 𝑹𝒊𝒂𝒖 𝒍𝒂𝒈𝒊, 𝒃𝒖.𝒏𝒖𝒉𝒍.𝒂𝒉 𝒔𝒂𝒉𝒂𝒋𝒂, 𝒌𝒊𝒕𝒂 𝒕𝒂𝒉𝒖 𝒎.𝒂𝒕𝒊𝒏.𝒚𝒂 𝒔𝒂𝒉𝒂𝒋𝒂”

Laksamana Nakhoda Sekam berasa serba salah. Mahu atau tidak, titah harus dijunjung. Laksamana telah memerintahkan beberapa oarang hulubalang Minangkabau pergi melaksnakan pemb.unu.han itu. Menjelang subuh, perahu dinaiki baginda telah dikepung para hulubalang. Sultan Abdul Jalil IV ketika itu sedang berwirid selepas selesai solat fardhu subuh (dikatakan di Kuala Sg Miang).

Maka, datang salah seorang hulubalang dengan pantas menetak baginda dengan parang. Walaupun cedera, baginda mampu melawan semula dan Berjaya membu.nu.h beberapa orang hulubalang. Akibat kecederaan parah dialami baginda, akhirnya Sultan Abdul Jalil IV mangkat . Ahli keluarga baginda juga cuba melawan tetapi dapat dipatahkan dan ada yang turut mangkat seperti Tun Abdul Hamid.

𝐅𝐚𝐬𝐚 𝐀𝐤𝐡𝐢𝐫

Dengan perasaan yang sangat sedih, Laksamana Nakhoda Sekam dan Tengku Tengah telah menguruskan jenazah baginda dengan sebaik-baiknya. Jasad baginda telah dimakamkan di Teluk Kandang (Tanjung Berunai), Kuala Pahang. Sultan Abdul Jalil IV bergelar “Marhum Kuala Pahang”. Pada tahun 1980, makam Sultan Abdul Jalil IV telah dipindahkan ke kawasan Makam Diraja Kampung Marhum berikutan hakisan sungai di tapak lama. Bersemadilah baginda bersama-sama para bangsawan Pahang di situ.

Kesimpulannya, kisah Sultan Abdul Jalil IV ini mengandungi pelbagai plot menarik dan tragis dalam pensejarahan politik Johor. “Kuasa” merupakan nadi utama dalam pecahan plot perjalanan politik & sosial sesuatu pemerintahan dahulu hingga kini. “Kuasa” jugalah menyebabkan sesuatu diluar akal boleh dilakukan, pengorbanan keluarga ditagihkan, nilai percintaan dilupakan,kesetiaan berpaling arah dan keadilan dibatilkan. Sejarah itu menarik dan penting, kerana kita lupa tentang sejarah……..maka kita masih ulangi hingga kini. Waallahualam

𝑲𝒂𝒑𝒂𝒍 𝒃𝒆𝒍𝒂𝒚𝒂𝒓 𝒌𝒆 𝑲𝒐𝒕𝒂 𝑷𝒂𝒏𝒄𝒉𝒐𝒓,
𝑺𝒊𝒏𝒈𝒈𝒂𝒉 𝒃𝒆𝒓𝒆𝒉𝒂𝒕 𝒅𝒊 𝑲𝒖𝒂𝒍𝒂 𝑷𝒂𝒉𝒂𝒏𝒈,
𝑾𝒂𝒍𝒂𝒖 𝒋𝒂𝒔𝒂𝒅 𝒔𝒖𝒅𝒂𝒉 𝒕𝒆𝒓𝒌𝒖𝒃𝒖𝒓,
𝑵𝒂𝒎𝒂𝒏𝒚𝒂 𝒎𝒂𝒔𝒚𝒖𝒓 𝒕𝒆𝒓𝒖𝒔 𝒅𝒊𝒌𝒆𝒏𝒂𝒏𝒈.

RUJUKAN:

Sejarah Johor, Sejarah Pahang, Sejarah Terengganu, Buyong Adil
Tuhfat Al Nafis
Hikayat Siak
A History of Pahang, W.Linehan
A New Account of East Indies, Alexander Hamilton
Kesultanan Johor Moden Dari Dinasti Temenggung & Sejarah Pergolakan dan Pergelutan Bendahara Johor Pahang 1613-1863, Tun Suzana Hj. Othman
Peniggalan Persisir Sungai Johor, Kamarudin AB Razak


Makam Humayun – Taman Permakaman Yang Menginspirasikan Taj Mahal

Taman permakaman pertama yang dibina di India ialah Makam Humayun yang didedikasikan kepada Maharaja Mughal kedua. Begitu megahnya monumen ini hinggakan ia menginspirasikan sejumlah inovasi seni bisa agung dalam sejarah Empayar Mughal, termasuklah Taj Mahal di Agra yang dibina sekurun selepas pembinaan Makam Humayun ini. Pembinaan monumen tersebut menyimbolkan kemuncak seni bina taman-permakaman Mughal.

Pada tahun 1569/1570, iaitu 14 tahun selepas kemangkatan Humayun, isteri pertamanya yang bernama Bega Begum melancarkan pembinaan sebuah makam di Delhi, khusus buat suaminya. Lelaki yang bertanggungjawab mereka bentuk makam ini ialah Mirak Mirza Ghiyas, seorang jurutera Parsi yang dipilih sendiri oleh Bega Begum. Menerusi sentuhan Ghiyas inilah makanya makam tersebut mempunyai pengaruh seni bina Parsi yang bukan sedikit.

Maharaja Humayun hidup pada kurun ke-16 Masihi. Menjelang kemangkatannya pada tahun 1556 Masihi, Humayun merupakan insan pertama yang disemadikan di Purana Quila, sebuah kubu di Delhi. Apabila kubu ini dit4kluk oleh maharaja Hindu yang bernama Hemu, jasad Humayun digali semula oleh pihak Mughal dan dipindahkan ke Kalanaur di Punjab.

Taman-taman yang mengambil pengaruh daripada Parsi dan mengelilingi makam Humayun ini dibahagikan kepada empat bahagian menerusi kewujudan jalan atau laluan khusus. Di tengah-tengah setiap laluan ini pula terdapat saluran air cetek yang dihubungkan dengan sejumlah kolam. Gerbang masuk ke taman ini terletak di sebelah selatan dan barat, dalam bentuk gerbang dua tingkat.

Taman tempat makam ini dibina menyimbolkan Taman di Syurga, dan ia berasal-usul daripada char bagh Parsi (bermaksud ‘empat kebun’). Pada era pemerintahan Humayun, pelan rekaan taman yang juga dikenali sebagai taman Mughal ini merupakan rekaan yang baru di India, hinggakan rekaannya direplikakan di seluruh Empayar Mughal.

Selain itu, terdapat juga sebuah baradari (astaka) dan sebuah hamman (dewan mandi) yang masing-masing menempati bahagian tengah tembok timur danutara. Di tengah-tengah taman ini terdapat sebuah platform teres berbentuk petak setinggi 7 meter yang dinaikkan dari sejumlah kamar. Kamar-kamar ini boleh dimasuki melalui gerbang kecil di sepanjang sisinya. Pada platform inilah ditempatkan makam sebenar Humayun.

Makam ini sendiri berbentuk sebuah struktur dua tingkat yang dibina daripada batu pasir berwarna merah. Walaupun pelan bangunan ini berbentuk petak, sisi-sisinya yang berbentuk chamfer membuatkannya kelihatan seperti berbentuk oktagon-tidak-sekata  dengan empat sisi panjang dan empat sisi pendek.

Bangunan ini diatapi oleh dua buah kubah Parsi (monumen India pertama yang menggunakan teknik seni bina sedemikian) yang setinggi 42.5 meter. Kubah ini diapit oleh chhatris (balai-balai bertiang yang diukir) yang menjadi ciri menonjol seni bina India. Namun, elemen-elemen seni bina daripada dua budaya berbeza ini wujud secara harmoni dalam bangunan ini, sekaligus ia menjadi salah satu contoh persenyawaan (sintesis) antara seni bina Parsi dan India.

Pada bahagian dalam struktur ini terdapat sebuah ruangan besar berbentuk oktagon. Di tengah-tengah ruang inilah letaknya makam Humayun, yang boleh dimasuki menerusi sebuah laluan di selatan. Di bahagian atas ruangan ini terdapat atap kekubah yang bersambungan dengan ruangan-ruangan galeri dan koridor.

Selain makam Humayun, makam-makam ahli kerabat diraja lain juga boleh ditemui di dalam struktur ini. Ianya terletak di ruang-ruang sudut di sisi-sisi diagonal dari kamar tengah. Diandaikan bahawa terdapat sekitar 150 buah makam secara keseluruhan di situ, justeru ia dipanggil sebagai ‘permakaman dinasti Mughal’.

Namun pada tahun 2007, sebuah projek jalan raya enam lorong dari Lebuhraya Kebangsaan-24 diusulkan oleh pihak penguasa. Projek ini mengancam keadaan Makam Humayun memandangkan ia meningkatkan pencemaran sekaligus menarik trafik semakin menghampiri monumen bersejarah itu.

Sebagai susulan daripada bantahan demi bantahan yang dilakukan, projek ini pun ditinggalkan. Pada tahun sama, usaha pemulihan lanjut dijalankan ke atas Makam Humayun sekaligus mengembalikan monumen ulung kepada keadaan terbaiknya.

Menjelang separuh kedua kurun ke-20 Masihi, Makam Humayun berada dalam keadaan yang kurang baik lantaran batu-batunya sudah pecah dan merekah. Taman-tamannya pula tidak terbela. Pada tahun 1997, kerja-kerja pemulihan taman di sekeliling makam ini dijalankan oleh Aga Khan Trust for Culture dan disiapkan pada tahun 2004.

Pada Jun 2018, terbit keriuhan dalam kalangan ahli arkeologi dan tenaga-tenaga pemuliharaan lantaran mereka menemukan khazanah tersembunyi berhampiran Makam Humayun.

Antara yang ditemukan ini termasuklah lukisan-lukisan yang berwarna biru, kuning, merah, putih dan emas yang tersembunyi di sebalik lapisan-lapisan di bahagian syiling berkubah Sabz Burj, sebuah monumen Mughal kurun ke-16 yang terletak berhampiran Makam Humayun. Lukisan ini merupakan lukisan dinding pertama dari awal kurun ke-16 yang pernah ditemui di sebuah monumen bersejarah di Delhi.

TERJEMAHAN:

Wu Mingren. (15 Julai 2018). The Tomb of Humayun: The Garden Tomb that Inspired the Taj Mahal. Ancient Origins. https://www.ancient-origins.net/ancient-places-asia/tomb-humayun-garden-tomb-inspired-taj-mahal-003222


Nakhoda Dewi: Penghulu Wanita Kedah Dalam Zaman Penjajahan Siam

Ditengah-tengah kesusahan rakyat Kedah pada zaman penjajahan Siam terselit kisah seorang pemerintah wanita yang berwibawa bernama Nakhoda Dewi.

Beliau mewarisi hak memerintah mukim Kampung Temelan di dalam daerah Setul daripada waris-waris lelakinya yang terkorban dalam peperangan sebelumnya. Sebagai seorang wanita, pihak Inggeris yang sempat menemui beliau pada tahun 1838 mendapati peranannya, dan penghormatan yang diberikan oleh lebih kurang seratus bumbung keluarga kepada beliau adalah amat jarang untuk dijumpai di mana-mana belahan Hindia Timur pada waktu itu.

Inggeris menemui perkampungan beliau di perairan muara Sungai Setul setelah berlayar sekira-kira dua puluh batu daripada kawasan Pulau Ketam di Kuala Perlis. Pada ketika itu mereka keputusan bekalan air dalam operasi mengawal perairan Langkawi dan Kuala Kedah. Memudiki muara Setul mereka melihat orang-orang Melayu mengintai-intai dari sebalik pokok bakau bersedia dengan senapang mereka namun setibanya di Temelan mereka disambut baik tanpa sebarang serangan. Kru Numero Tiga selamat mendarat dan langsung dibawa ke kediaman Nakhoda Dewi.

“Ratu Dewi”

Gelar Inggeris kepada sosok wanita tersebut.

Gelar “Nakhoda” pula adalah disebabkan beliau memiliki banyak perahu yang berfungsi untuk mengangkut balik masyarakat Temelan yang mengungsi buat beberapa lama di luar negeri ketika serangan pada tahun sebelumnya.

Masyarakat setempat mematuhi segala arahan beliau yang autoritatif walaupun beliau dikatakan masih muda belia dalam lingkungan tiga puluhan umur dan cantik manis. Hitung mereka wanita ini tidak lebih daripada tiga puluh lima. Budi dan hemah yang tinggi ditunjukkan apabila beliau menghulurkan bantuan dan menerima kedatangan pelayar Inggeris yang memerlukan bantuan makanan dan air bersih, tambahan pula kemarau melanda sudah hampir dua bulan. Orang Melayu Temelan sanggup mengorbankan hasil bekalan mereka untuk meraikan tetamu, perigi-perigi diperintahkan untuk digali lebih dalam dan kelapa dipetik.

Dengan keizinannya juga segala produk-produk setempat diperdagangkan seperti buah-buahan, ayam, kambing dan hasil-hasil lainnya meraih penghormatan yang tinggi dari pihak pengunjung.

Beberapa hari berikutnya Siam berjaya menawan kembali Kuala Kedah daripada Tunku Muhammad Taib dan sekali lagi Inggeris ke Temelan untuk memperbaharui bekalan mereka sekaligus memaklumkan perihal kejayaan Siam dan ancaman yang bakal menyusul keatas Temelan.

Apabila diceritakan bahawa angkatan Siam mula menghampiri penempatan Melayu tersebut, Nakhoda Dewi mula merancang untuk berhijrah keluar daripada penempatan itu.

Nakhoda Dewi dalam pada itu meminta izin daripada pegawai Inggeris yang menemuinya untuk membawa rakyatnya berhijrah ke Pulau Pinang. Pegawai tersebut mencadangkan agar beliau kekal dahulu menetap namun keesokan harinya tiba berita yang menggerunkan apabila pelarian dari hulu Sungai Setul dalam keadaan huru-hara turun ke muara menceritakan segala kemusnahan dan kekejaman tentera Siam yang memusnahkan bandar Mambang Negara.

Suasana menjadi kelam kabut dan Nakhoda Dewi mula menangis sepanjang hari terkenangkan bencana sama yang telah menimpa keluarganya bahkan ada yang menjadi korban.

Hidup sebatang kara sedemikian ibarat sudah jatuh ditimpa tangga namun Nakhoda Dewi harus cekal menghadapi semua ini demi menggalas amanah yang dititipkan. Beliau membuka kisah bagaimana beberapa puluh tahun dahulu serangan Siam yang teruknya lebih lima puluh kali ganda telah memusnahkan negerinya. Namun setelah peristiwa itu beliau tetap kembali ke Temelan dengan harapan untuk hidup dan menetap di tempat kelahirannya. Dengan pecahnya peperangan yang baru ini maka musnahlah hajatnya. Segala kebajikan penduduk tempatan kini menjadi tanggungjawabnya terutamanya dalam keadaan kacau bilau dimana pentadbiran awam menjadi lompong manakala Tuanku Sultan Maulana dan datuk-datuk pemerintah yang lain terpaksa berundur ke kawasan pedalaman untuk meneruskan jihad secara gerila termasuk ahli keluarga laki-lakinya.

Mahu tidak mahu Inggeris akhirnya membenarkan Nakhoda Dewi dan rakyatnya untuk berlepas menaiki perahu ke Pulau Pinang dan kapal layar Inggeris bernama Numero Tiga juga meninggalkan Temelan untuk mengelak sebarang konflik tidak diingini.

Sesudah itu tiada siapa yang mengetahui perihal ehwal Nakhoda Dewi kerana apabila Inggeris datang kembali ke Kampung Temelan setelah beberapa hari kemudian mereka terkejut mendapati ia diselubungi api yang besar. Dalam masa 15 minit segala rumah berdinding mengkuang dan berbumbung nipah itu musnah sama sekali termasuk segala tanaman kelapa yang dihadiahkan Nakhoda Dewi beserta segala hasil mangga dan kerbau kambingnya kepada Inggeris. Sebelumnya kawasan sawah padi Temelan sudah dirosakkan oleh penjahat-penjahat tidak dikenali. Pada hari itu Temelan hanya tinggal tiang-tiang rumah ibarat padang jarak padang tekukur.

Inggeris percaya yang penghulu wanita itu masih selamat dan berdasarkan kesan kebakaran jerami padi yang biasanya dilonggok di bawah setiap rumah orang Melayu di situ, Nakhoda Dewi setelah berlayar berkemungkinan telah mengarahkan rakyatnya untuk melakukan teknik bumi hangus untuk mengelakkan pasukan Siam mengeksploitasi sumber yang ada di kampung mereka sebagai bekalan untuk kelengkapan ketenteraan.

Laluan yang munasabah bagi Nakhoda Dewi dengan rakyatnya adalah dengan berhijrah melalui jalan air ke Langkawi atau perairan yang lebih ke selatan seperti Merbok atau Pulau Pinang.

Anekdot Nakhoda Dewi wanita berwatak pemimpin ini hanyalah secebis daripada kisah kaum wanita yang mempunyai peranan masing-masing dalam lipatan sejarah Kedah baik positif mahupun negatif. Wanita selaku golongan yang paling terjejas akibat perang yang berlanjutan selama lebih kurang empat puluh tahun itu seharusnya bangkit berganding bahu mendokong suami dan bapa-bapa mereka disamping mendukung anak-anak generasi masa hadapan untuk meneruskan perjuangan dan sketsa kehidupan.

Masyarakat Melayu keturunan Kedah hari ini bahkan yang di segenap negeri yang pernah melalui konflik getir tersebut harus bermuhasabah bahawa kewujudan mereka pada hari ini adalah berkat bersusah payah ibu-ibu mereka terdahulu.

Gambar sekadar hiasan.


Gerakan Kiri Melayu Dalam Perjuangan

Baru-baru ini timbul kontroversi mengenai sebuah forum yang menyeru agar buku teks sejarah ditulis semula untuk mengiktiraf juga sumbangan dan peranan golongan kiri dalam sejarah merdeka.

To be fair kepada penganjur dan panelis, mereka tidaklah sebut pasal nak iktiraf komunis. Cuma, bila mereka sebut pasal kiri, tentu ia termasuk sekali Parti Komunis Malaya (PKM) yang merupakan sebahagian daripada Barisan Bersatu (“United Front”) bersama-sama AMCJA (gabungan persatuan-persatuan politik bukan Melayu) dan PUTERA (gabungan parti-parti kiri Melayu) dalam menentang Perlembagaan Persekutuan yang dirundingkan antara British, Raja-Raja Melayu dan UMNO.

Secara peribadi, den pun ada sedikit kiciwa dengan edisi buku teks sejarah sekarang. Buku teks yang den belajar dulu ada cerita pasal peranan sejarah AMCJA-PUTERA sebagai penentang Perlembagaan Persekutuan. Hari ni ia dah diubah jadi “penyokong Malayan Union”. Dan budak sekolah hari ni dah tak kenal siapa dia Khatijah Sidek, Shamsiah Fakeh dan Mokhtaruddin Lasso. Tak tahu apa itu Perlembagaan Ra’ayat. Tak pernah dengar pasal Hartal.

Walaupun kita tak setuju dengan radikalisme yang dibawa oleh golongan kiri, tapi sejarah Perancis tak akan lengkap tanpa menyebut pasal Maximilien Robespierre, dan kita tak akan faham pasal sejarah China moden tanpa menyebut pasal “Long March”.

Akan tetapi, cabaran untuk “menulis semula” buku teks adalah untuk mengelakkan naratif yang “romanticize” perjuangan haluan kiri. Bukan hari pertama kita dengar pasal naratif aktivis pro-kiri yang mengagung-agungkan Parti Kebangsaan Melayu Malaya (PKMM) dan PKM sebagai pejuang “sejati” kerana menentang British, manakala Parti Perikatan digambarkan sebagai “comprador” kepada British kerana memilih pendekatan kerjasama dan “non-confrontational” dengan British.

Disebabkan sejarah gerakan komunis merupakan “collective trauma” kepada orang Malaysia, maka kita boleh agak kenapa orang marah bila ada yang kata “pejuang kiri ialah pejuang kemerdekaan sebenar” “pejuang kiri perlu diiktiraf sumbangannya”.

Naratif pro-kiri pun perlu mengelakkan pandangan simplistik yang melihat sejarah merdeka sebagai sejarah golongan anti-British vs. pro-British. Gerakan kiri tidak gagal hanya semata-mata tekanan British, ia juga gagal kerana “internal struggle” antara golongan pro-komunis dan anti-komunis dalam AMCJA-PUTERA. Tan Cheng Lock, pemimpin AMCJA misalnya, telah beralih ke kanan akibat bimbang dengan radikalisme PKM.

Betul apa yang Tun M kata semalam (selepas ditanyakan apakah pandangan beliau terhadap cadangan untuk “memasukkan perjuangan komunis dalam buku teks”), “[sekiranya kita nak buat demikian], kita kena tahu apa dia komunis, apa dia kapitalis, demokrasi, kleptokrasi, semua kita kena faham”.

Jadi buku teks kena menerangkan apakah ideologi yang diperjuangkan oleh golongan kiri dan kanan, dan biar anak muda sendiri yang decide: adakah pendekatan “Merdeka Dengan Darah” seperti yang dilaungkan oleh golongan kiri lebih baik, atau sebenarnya kerjasama, rundingan dan diplomasi dengan British lebih kurang mudaratnya.

Bukan senang nak mendidik anak bangsa.